**п**

Република Северна Македонија

Министерство за животна средина и просторно планирање

ПРЕДЛОГ

ЗАКОН ЗА УПРАВУВАЊЕ СО ПАКУВАЊЕ И ОТПАД ОД ПАКУВАЊЕ

Скопје, април 2020 година

**ВОВЕД**

I. **ОЦЕНА HA СОСТОЈБИТЕ BO ОБЛАСТА ШТО ТРЕБА СЕ УРЕДИ CO ЗАКОНОТ И ПРИЧИНИ ЗА ДОНЕСУВАЊЕ HA ЗАКОНОT**

Основниот закон со кој се уредува управувањето со отпад во Република Северна Македонија е Законот за управување со отпадот (ЗУО) („Службен весник на Република Северна Македонија“ бр. 68/04, 71/04, 107/07, 102/08, 134/08, 09/11, 123/12, 147/13, 163/13, 51/15, 146/15, 156/15,192/15, 29/16, 63/16 и „Службен Весник на Република Северна Македонија“ бр. 31/20). Во овој закон е воспоставена основната обврска за „проширена одговорност на производителот“, што ги опфаќа и производителите на спакувани производи од кои настанува отпад од пакување. Понатаму, управувањето со пакување и отпад од пакување во Република Северна Македонија детално е уредено со Законот за управување со пакување и отпад од пакување (“Службен весник на Република Северна Македонија” број 161/2009; 17/2011; 47/2011; 136/2011; 6/2012; 39/2012; 163/2013; 146/2015 и 39/2016).

Законот за управување со пакување и отпад од пакување го уредува управувањето со отпад од пакување врз основа на начелото „проширена одговорност на производителот“, и истиот е усогласено со релевантното законодавството на Европската унија во оваа област.

Во насока на применување на начелото „проширена одговорност на производителот“, во законот е воспоставена еколошка одговорност на производителите на производи од кои настанува отпад од пакување. Имено, производителите на производи (вклучувајќи и увозниците) се одговорни за:

* собирање на отпадот од пакување кој се создава од нивните спакувани производи,
* намалување на количините на отпад од пакување,
* потикнување на економски активности за искористување на корисните компоненти од овој вид на отпад со негово рециклирање, повторна употреба на деловите и материјалите или други форми на преработка, и
* обезбедување на висок степен на заштита на животната средина и здравјето на луѓето.

Заради реализирање на овие обврски, производителите и увозниците, во законот имаат две законски можности и тоа: нивните законски обврски да ги реализираат самостојно, доколку за тоа имаат обезбедено дозвола за самостојно постапување со отпад од пакување и колективно со основање или приклучување кон колективен постапувач кој во нивно име и за нивна сметка ќе ги реализира нивните законски обврски. Во таа насока, врз основа на овој закон во Република Северна Македонија досега се формираа четири колективни постапувачи со отпад од пакување и неколку самостојни постапувачи со отпад од пакување кои ги спроведуваат обврските на производителите што произлегуваа од овој закон.

Резултатите од спроведувањето на законот покажаа слабости и неможност да се постигнат основните цели на законот, како и реализирање на националните цели за собирање и преработка на отпадот од пакување. Како слаби точки, меѓудругото беа воочени:

* недоволното регулирање на работата на колективните постапувачи, особено во делот на начинот на користењето на средствата од надоместокот што го добиваат колективните постапувачи од производителите,
* недоволното вклучување на производителите во колективните системи за управување со отпад од пакување и воспоставување на самостојни системи за постапување односно плаќање на надоместокот за отпад од пакување, и
* недостатокот на механизам за идентификација и регистрација на производителите кои пуштат на пазар во Република Северна Македонија спакувани производи од кои настанува отпад од пакување, што придонесуваше одредени производители воопшто да не се вклучуваат во системот за управување со пакување и отпад од пакување.

Оваа состојба наметна потреба за подетално уредување на работењето на колективните и самостојните системи за постапување со отпад од пакување, воспоставување на механизам за регистрација и идентификација на сите производители кои пуштат спакувани производи во државата, се со цел да се избегне можноста за обиколување на законските обврски и нарушување на конкуренцијата и пазарот.

Дополнително, новиот пакет на законодавство на ЕУ во областа на управувањето со отпадот и воведувањето на концептот на циркуларна економија како задолжителен пристап во управувањето со отпадот, наметна потреба за доуредување на одредбите на Законот за управување со отпад од плакување и отпад од пакување.

Поради горенаведеното, се пристапи кон усвојување на нов Законот за управување со пакување и отпад од пакување.

**II. ЦЕЛИ, НАЧЕЛА И ОСНОВНИ РЕШЕНИЈА**

Основните цели на Законот за управување со пакување и отпад од пакување, се:

* намалување до најмало можно ниво на негативното влијание на пакувањето и на отпадот од пакување врз животната средина и врз здравјето на луѓето, и
* унапредување на стандардите за заштита на животната средина од страна на економските оператори во текот на животниот циклус на пакувањето, а особено при третманот, повторната употреба, преработката и отстранувањето на отпадот од пакување.

Покрај основните цели, во согласност со начелото на циркуларна економија, со овој закон треба да се постигнат и следниве цели:

* да се спречи создавањето на отпадот од пакување;
* да се намали и ограничи употребата на штетни метали и материи и други отровни супстанци во пакувањето, и со тоа да се постигне намалување на токсичноста на отпадот од пакување;
* да се постигне одделно собирање на отпадот од пакување на местото на неговото создавање;
* да се постигне високо ниво на повторна употреба, рециклирање и други видови на преработка на отпадот од пакување, со тоа и намалување на депонирањето на отпадот од пакување;
* да се обезбедат поволни услови за воспоставување и развој на пазарот за повторно употреба, рециклирање и други начини на преработка на отпадот од пакување;
* да се обезбеди функционирање на пазарот без пречки во трговијата и обезбедување на еднаква положба на пазарот на домашните и странските правни и физички лица, како и избегнување на трговските бариери кои можат да го нарушат конкуренцијата во пазарот;
* намалување на потрошувачката на енергија и на употребата на примарни суровини при производството на пакување и поттикнување на третманот на отпадот од пакување;
* да се поттикнува користење на најдобри достапни технологии за третман, преработка и рециклирање на отпадот од пакување, и
* да се обезбедат услови за да се поттикне производството на пакување за повторна употреба кое е биоразградливо.

Врз основа на овој закон, управувањето со пакување и отпадот од пакување во Република Северна Македонија, се заснова на:

*Начелото на одговорност на производителот*, според која производителот кој при вршење на својата дејност создава и придонесува кон создавање на отпад од пакување е одговорен за преземање на мерки за управување со пакување и отпадот од пакување со цел да се елиминира и/или намали до крајна можна мера негативното влијание врз животната средина кое настанува како резултат на отпадот од пакување создадено од неговата дејност, вклучувајќи и создавање на услови за остварување на висок степен на одделно собирање, повторна употреба, рециклирање и друг начин на преработка на отпадното пакување, и

*Начелото на процена на животниот циклус на производот*, според која производителот на пакување е должен да изврши процена на животниот циклус на пакувањето на начин со кој ќе се подобрат еколошките перформанси на пакувањето, ќе се исклучи или намали присуството на штетни метали и други токсични супстанции во пакувањето согласно со научно-техничките достигнувања, како и дизајнирање на пакувањето на начин што ќе придонесе кон намалување на вкупниот обем на отпад од пакување со цел да се спречат негативните влијанија врз животната средина.

Со овој предлог закон, за разлика од досегашниот Закон за управување со пакување и отпад од пакување, се предлага решение со која воспоставувањето и работата на колективните и самостојните системи за управување со пакување и отпад од пакување да се уредуваат со ново предложениот Закон за проширена одговорност на производителот во управување со посебните текови на отпад. Со ваквото решение се очекува детално регулирање на работата на колективните постапувачи, особено во делот на начинот на користењето на средствата што се добива од надоместокот што го добиваат од производителите.

**III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Со Предлог Законот за управување со пакување и отпад од пакување не се утврдуваат дополнителни обврски од досегашните кои наметнуваат дополнителни средства за буџетот на централната или локалната власт. Но предлог законот се очекува да овозможува поефикасно собирање и искористување на средствата од надоместокот за управување со пакување и отпад од пакување. Овој предлог закон и Предлог Законот за проширена одговорност на производителот во управување со посебните текови на отпад, ја зајакнуваат обврската средствата собрани од надоместокот, да се трошат на проекти кои придонесуваат кон заштитата на животната средина и подобро управување со отпадот од пакување, преку спроведувањето на Програмата за управување со посебните текови на отпад која е предвидена да се донесе согласно Закон за проширена одговорност на производителот во управување со посебните текови на отпад.

**IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗАТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

Со овој предлог закон се потврдува досегашниот систем за управување со отпад од пакување, и во таа насока не се очекуваат значителни директни нови материјални обврски за субјектите кои постапуваат со отпад од пакување.

Одредени обврски кои би можеле да предизвикува материални обврски за одредени субјекти, се следните:

* обврската за назначување на овластен застапник од страна на производителите кои не се регистриран во Република Северна Македонија, а кои пуштат на пазар спакувани стоки преку комуникација од далечина (е-трговија);
* обврската за повратен прием на отпадот од пакување од страна на трговците;
* обврската за водење на евиденција за количините на преземениот отпад од пакување од страна на трговците и слично.

**V. ПРЕГЛЕД НА ПРОПИСИ ШТО ТРЕБА ДА СЕ ДОНЕСАТ ЗА СПРОВЕДУВАЊЕ НА ЗАКОНОТ**

За спроведување на предлог законот, согласно предложените одредбите потребно е да се донесат следните подзаконски акти и тоа:

1. Листа на илустративни примери на пакувања (врз основа на член 7 став (2));
2. Правилник за стандардите за биораградливост кои треба да ги исполнуваат лесните пластични кеси за носење на стоки, начинот на пуштање на пазар на биоразградливите кеси од страна на трговците како и формата и содржината на образецот за водење на евиденција за бројот на продадени биоразградливи лесни пластични кеси на продажното место (врз основа на член 10 став (6);
3. Правилник за начинот и условите за надминување на нивоата на содржина на тешки метали во пакувањето, како и начинот на водење и содржината на евиденцијата и извештајот за постапување со пакување кои соджат тешки метали (врз основа на член 14 став (6));
4. Правилник за начинот на нумерирање и кратенките на кои се заснова системот за идентификација и означување на материјалите од кои е произведено пакувањето, како и формата и содржината на ознаката за постапување со пакувањето (врз основа на член16 став (5));
5. Правилник за начинот на пресметување на целите за собирање, преработка и рециклирање на отпадот од пакување, начинот на пресметување на прилагодените цели, како и начинот на пријавување на податоците и водењето на евиденцијата (врз основа на член 21 став (11);
6. Правилник за формата и содржината на образецот за водење евиденција од страна на трговците за количините на преземен отпад од пакување (врз основа на член 29 став (5));
7. Правилник за формата и содржината на образецот за квартална пресметка на надоместокот и образецот за поврат на надоместокот, како и начинот, постапката и потребната документација за враќање на уплатениот надоместокот (врз основа на член 35 став (16));
8. Правилник за начинот на водење, одржување и чување на евиденцијата за пресметаниот и уплатен надоместок , како и формата и содржината на образецот за пресметка на уплатениот надоместок (врз основа на член 36 став (5)), и
9. Правилник за формата и содржината на прекршочниот платен налог (врз основа на член 54 став (21)).

Покрај горенаведените подзаконски акти, со цел воспоставување и функсионирање на системот за управување со пакување и отпад од пакување, потребно е да се донесе и Законот за проширена одговорност на производителот во управување со посебните текови на отпад и Законот за управување со отпадот.

**ПРЕДЛОГ НА ЗАКОН ЗА УПРАВУВАЊЕ СО ПАКУВАЊЕ И ОТПАД ОД ПАКУВАЊЕ[[1]](#footnote-1)**

**I. ОПШТИ ОДРЕДБИ**

**Член 1**

**Предмет на уредување**

Со овој закон се уредуваат барањата за заштита на животната средина и здравјето на луѓето кои треба да ги исполнува пакувањето  при  производство, пуштање на пазар и  постапување со отпадот од пакување што ги опфаќа обврските на економските оператори и другите субјекти кои учествуваат во процесот на производство и пуштање на пазар на пакувањето, правилата за собирање, повторна употреба, преработка, рециклирање и отстранување, како и други услови за постапување со отпадот од пакување, известувањето за постигнување на целите за собирање, преработка и рециклирање на отпадот од пакување и економските инструменти.

**Член 2**

**Супсидијарна примена на други закони**

(1) На прашањата кои се однесуваат на правилата за начинот на постапување со отпад од пакување кои не се посебно регулирани со овој закон, соодветно се применуваат одредбите од прописите за управување со отпадот.

(2) За регулирање на прашањата во врска со пристап до информации кои се однесуваат на животната средина и учеството на јавноста во донесување на одлуки, соодветно се применуваат одредбите од прописите за животната средина.

(3) За регулирање на прашањата во врска со организирање на производителите во колективни системи за спроведување на принципот на проширена одговорност на производителот за управување со пакување и отпад од пакување, соодветно се применуваат одредбите од прописите за проширена одговорност на производителот за управување со посебните текови на отпад.

(4) На постапките утврдени со овој закон, соодветно се применуваат одредбите од Законот за општата управна постапка, доколку со овој закон поинаку не е уредено.

(5) Примената на одредбите од овој закон не ја исклучуваат примената на прописите за безбедност, здравје, хигиена, санитарна заштита, како и прописите од областа на управувањето со отпад.

**Член 3**

**Цели на законот**

(1) Основните цели на овој закон се:

* намалување до најмало можно ниво на негативното влијание на пакувањето и на отпадот од пакување врз животната средина и врз здравјето на луѓето, и
* унапредување на стандардите за заштита на животната средина од страна на економските оператори во текот на животниот циклус на пакувањето, а особено при третманот, повторната употреба, преработката и отстранувањето на отпадот од пакување.

(2) Покрај целите од став (1) од овој член, во согласност со начелото на циркуларна економија, со овој закон треба да се постигнат и следниве цели:

* да се спречи создавањето на отпадот од пакување;
* да се намали и ограничи употребата на штетни метали и материи и други отровни супстанци во пакувањето, и со тоа да се постигне намалување на токсичноста на отпадот од пакување;
* да се постигне одделно собирање на отпадот од пакување на местото на неговото создавање;
* да се постигне високо ниво на повторна употреба, рециклирање и други видови на преработка на отпадот од пакување, со тоа и намалување на депонирањето на отпадот од пакување;
* да се обезбедат поволни услови за воспоставување и развој на пазарот за повторна употреба, рециклирање и други начини на преработка на отпадот од пакување;
* да се обезбеди функционирање на пазарот без пречки во трговијата и обезбедување на еднаква положба на пазарот на домашните и странските правни и физички лица, како и избегнување на трговските бариери кои можат да го нарушат конкуренцијата во пазарот;
* да се намали потрошувачката на енергија и употребата на примарни суровини при производството на пакување и поттикнување на третманот на отпадот од пакување;
* да се поттикне користење на најдобри достапни технологии за третман, преработка и рециклирање на отпадот од пакување, и
* да се обезбедат услови за да се поттикне производството на пакување за повторна употреба кое е биоразградливо.
* да се поттикне употребата на материјали добиени од рециклиран отпад од пакувања за производство на пакувања и на други производи преку подобрување на пазарните услови за тие материјали и ревидирање на постојните регулативи што ја спречуваат употребата на тие материјали.

**Член 4**

**Начела**

1. Во согласност со целите за долгорочна заштита на животната средина и одржливо користење на природните ресурси, управувањето со пакување и отпадот од пакување се заснова на:

1) **Начелото на одговорност на производителот,** според која производителот кој при вршење на својата дејност создава и придонесува кон создавање на отпад од пакување е одговорен за преземање на мерки за управување со пакување и отпадот од пакување со цел да се елиминира и/или намали до крајна можна мера негативното влијание врз животната средина кое настанува како резултат на отпадот од пакување создадено од неговата дејност, вклучувајќи и создавање на услови за остварување на висок степен на одделно собирање, повторна употреба, рециклирање и друг начин на преработка на отпадното пакување, и

2) **Начелото на процена на животниот циклус на производот**, според која производителот на пакување е должен да изврши процена на животниот циклус на пакувањето на начин со кој ќе се подобрат еколошките перформанси на пакувањето, ќе се исклучи или намали присуството на штетни метали и други токсични супстанции во пакувањето согласно со научно-техничките достигнувања, како и дизајнирање на пакувањето на начин што ќе придонесе кон намалување на вкупниот обем на отпад од пакување со цел да се спречат негативните влијанија врз животната средина.

(2) Во управувањето со пакување и отпадот од пакување, покрај начелата утврдени во ставот (1) од овој член, соодветно се применуваат и начелата утврдени во прописите за животната средина, прописите за управување со отпадот и прописите за проширена одговорност на производителот за управување со посебните текови на отпад.

**Член 5**

**Примена на законот**

(1) Одредбите од овој закон се применуваат на сите видови на пакувањa кои се пуштaат на пазар на територијата на Република Северна Македонија и на целиот отпад од пакување кој се создава во домаќинствата и од вршењето на индустриска, трговска, продажна, услужна, административна, како и друга дејност на територијата на Република Северна Македонија, без оглед на видот на материјалот на пакувањето и на отпадот од пакување.

(2) Одредбите од овој закон не ја исклучуваат примената на одредбите кои ги уредуваат барањата за квалитет на пакувањето, како што се оние за безбедност, здравствена заштита, хигиена и санитарна заштита на спакуваните производи, како и одредбите што се однесуваат на транспортот на производите, како и контролата и управувањето со опасниот отпад.

(3) Мерките, стандардите и целите утврдени со овој закон се применуваат како минимални барања коишто треба да се исполнат при управувањето со пакување и отпад од пакување.

(4) Доколку со друг закон се утврдени построги мерки и стандарди за заштита на животната средина, при управувањето со пакување и отпадот од пакување се применуваат построгите мерки и стандарди со цел постигнување на целите за заштита на животната средина.

**Член 6**

**Дефиниции**

(1) Изразите употребени во овој закон го имаат следново значење:

1) „**Пакување**“ се сите производи направени од каков било вид на материјал од која било природа кој се користи за чување, заштита, ракување, испорака и презентирање на стоки, од производителот до корисникот или потрошувачот, без оглед на тоа дали стоката е суровина или готов производ. Неповратните предмети кои се користат за истите цели, исто така, ќе се сметаат за пакување.

Пакувањето може да биде:

(а) **продажно или примарно пакување** (во натамошен текст: продажно пакување), кое е пакување направено на таков начин кое претставува единствена единица за крајниот корисник или потрошувачот на местото на продажбата;

(б) **групно или секундарно пакување** (во натамошен текст: групно пакување) е пакување направено на таков начин кое, како група обвиткува или држи заедно поголем број на основни продажни единици со продажно пакување од ист или различен вид на стока на местото на продажбата, без оглед на тоа дали се продаваат на крајниот корисник или потрошувач како група или се продаваат поединечно по продажна единица или се користат за достава до местото на продажба. Групното пакување може да се отстрани од продажните единици без да се влијае врз неговите карактеристики;

(в) **транспортно или терцијално пакување** (во натамошен текст: транспортно пакување) е пакување направено на начин со кој се олеснува ракувањето и транспортот на продажните единици или групното пакување за да се спречи физичкото оштетување при ракување и транспорт. Контејнерите, кои се за превоз на стока кои се употребуваат во патниот, железничкиот, поморскиот или воздушниот сообраќај, не се транспортно пакување.

2) **„Отпад од пакување“** е секое пакување или материјал за пакување кој е опфатен со дефиницијата за отпад во Законот за управување со отпадот, со исклучок на остатоците создадени при производството на пакувањето;

3) **„Пакување за повторна употреба“** е пакување замислено, дизајнирано и пуштено на пазар на таков начин што во текот на својот животен циклус еднаш или повеќе пати ќе биде повторно употребено и/или еднаш или повеќе пати ќе може повторно да се наполни за иста намена за која првично било направено;

4) **„Композитно пакување“** е пакување составено од еден или повеќе слоја од различни материјали кои не можат рачно да се одделат и кои претставуваат единствена интегрална целина сочинета од внатрешен сад обложен со надворешнa обвивка кој како целина се полни, чува, транспортира и празни;

5) **„Пластика"** е синтетички материјал изработен од широк спектар на органски полимери како што се полиетилен, ПВЦ, најлон и други, кој може да се обликува во одредена форма додека е мек, а потоа да се постави во цврста или малку еластична форма;

6) **„Пластични кеси за носење на стоки“** се кеси за носење, со или без рачки, изработени од пластика, кои се достапни за потрошувачите на продажните места на стоки и производи;

7) **„Лесни пластични кеси за носење на стоки“** се пластични кеси за носење чија дебелина е пониска од 50 микрони;

8) „**Многу лесни пластични кеси за носење на стоки**“ се пластични кеси за носење чијашто дебелина е пониска од 15 микрони, кои се потребни за хигиенски цели или се даваат како примарно пакување за храна која се продава рефус или е во течна состојба кога тоа помага за спречување на фрлањето храна;

9) **„Oксo-разградливи пластични кеси за носење”** се пластични кеси за носење на стоки изработени од пластични материјали кои вклучуваат адитиви кои го забрзуваат распаѓањето на пластичните материјали во микро-делови;

10) **„Економски оператори“** поврзани со пакувањето се:

* *добавувачот на материјали за пакување*, кое е правно или физичко лице, кое произведува, увезува и/или пушта на пазар пакувања и нивни конвертори, како нивна дејност,
* *производителот,*кое е  правно  или  физичко  лице  кое  пакува  стоки  или полни стоки во пакувања, како и произведува, увезува и/или пушта на пазар стоки спакувани во пакувања, како своја дејност, вклучувајќи го и производителот кој како краен корисник увезува спакувана стока,
* *малиот производител* кое е правно или физичко лице кое пакува стоки или полни стоки во пакувања како и произведува, увезува и/или пушта на пазар стоки спакувани во пакувања како своја дејност, вклучувајќи го и производителот кој како краен корисник увезува спакувана стока во количините исти ли помали од оние пропишани во член 26 став (1) од овој закон;
* *трговецот,* коее правно или физичко лице, кој во синџирот на снабдување, го прави производот достапен на крајниот корисник.

11) „**Краен корисник**“ е потрошувач кој поради крајна употреба или консумирање на спакуваната стока, ја одделува стоката и/или го празни пакувањето и на тој начин создава отпад од пакување;

12) **„Враќање на пакување“** е активност со која се обезбедува повратен прием на отпад од пакување која не го загрозува здравјето на луѓето и не применува процеси или методи кои би биле штетни за животната средина;

13) „**Намерно внесување**“ е активност со која намерно се користи супстанција или материја при производство на пакувањето или на компонентите на пакувањето, при што нејзиното постојано присуство во крајното пакување или во компонентите на пакувањето е пожелно за да се постигнат специфични каректеристики, изглед или квалитет на пакувањето. Употребата на рециклирани материјали како суровина за производство на нови материјали за пакување, каде што дел од рециклираните материјали можат да содржат количества од регулираните субстанци и материи, не се сметаат за намерно внесување;

14) „**Случајно присуство**“ е присуство на метал како ненамернао внесена состојка на пакување или дел од пакување;

15) **„Доброволен договор“** е формален договор кој има извршни клаузули склучен меѓу организациите кои застапуваат одредени интереси на економските оператори опфатени со овој закон од една страна, и од друга страна Министерството за животна средина и просторно планирање и/или Владата на Република Северна Македонија, со цел да се постигнат целите од овој закон кој е отворен за пристапување за сите правни и физички лица кои сакаат да ги исполнат условите утврдени во договорот кои сакат да придонесуваат за постигнување на целите на овој закон;

(16) „**Стручен орган**“ е Управата за животна средина, орган во состав на Министерството за животна средина и просторно планирање;

17) „**Орган за животна средина**“ е органот на државната управа надлежен за работите од областа на животната средина односно Министерството за животна средина и просторно планирање.

(2) За изразите употребени во овој закон, а кои се однесуваат на отпад, управување со отпад, собирање, одделно собирање, спречување, повторна употреба, преработка, обновување, рециклирање и отстранување, соодветно ќе се применуваат дефинициите од Законот за управување со отпадот.

(3) За изразите употребени во овој закон, а кои се однесуваат на проширена одговорност на производителот и колективен постапувач, соодветно ќе се применуваат дефинициите од Законот за проширена одговорност на производителот за управување со посебните текови на отпад..

**Член 7**

**Критериуми за определување на пакување**

(1) За определување дали еден предмет е пакување, освен дефиницијата од член 6 став (1) на овој закон, ќе се применуваат и следните критериуми:

1) Предметот ќе се смета за пакување ако ја исполнува дефиницијата од член 6 став (1) на овој закон, без оглед на другите функции кои можеби ги поседува, освен ако пакувањето е интегрален дел од производот и е неопходно за чување на неговата содржина, го поддржува или штити производот во текот на целиот негов животен циклус и сите елементи на пакувањето се наменети да се употребуваат, трошат и отстрануваат заедно со производот.

2) Предметот кој е дизајниран или наменет да се наполни со содржина на местото на продажбата и предметот наменет „за еднократна употреба“ што се продава, полни или е дизајниран и наменет да се наполни на местото на продажба, ќе се смета за пакување под услов да ја исполнува функцијата на пакување.

3) Составните делови на пакувањето и помошните елементи на пакувањето кои се вградени во пакувањето се сметаат дека се дел на пакувањето во кое се вградени. Помошните елементи кои се директно обесени, или прикачени на еден производ и кои вршат функција на пакување се сметаат за пакување, освен ако не се составен дел од тој производ и ако сите елементи се наменети да се користат или да се отстранат заедно со производот.

(2) Министерот кој раководи со органот за животна средина објавува листа на илустративни примери за пакувања согласно критериумите од став (1) на овој член.

**Член 8**

**Пуштање на пазар на пакување**

(1) Пакувањето може да се пушти на пазар во територијата на Република Северна Македонија ако ги исполнува барањата утврдени со овој закон, кои се однесуваат на производството и составот на пакувањето, природата на пакувањето кое може повторно да се користи и преработи, погодноста на пакувањето за преработка и рециклирирање, нивото на концентрација на тешки метали, барањата утврдени во стандардите и барањата за идентификација и обележување на пакувањето.

(2) Пуштање на пазар на пакување е секаков вид на снабдување на пазарот, преку производство или увоз на спакуван производ наменет за консумирање или употреба за прв пат на пазарот на Рeпублика Северна Македонија.

(3) По исклучок од став (2) на овој член, кесите за носење на стоки се сметаат дека се пуштени на пазар во Република Северна Македонија кога истите се продаваат на крајниот корисник.

**Член 9**

**Мерки за спречување**

Заради спречување на создавањето на отпад од пакување, и минимизирање на штетните влијанија врз животната средина од отпадот од пакување, соодветно се применуваат одредбите од прописите за управување со отпадот.

**Член 10**

**Пуштање на пазар на кеси за носење на стоки**

(1) Целосно се забранува пуштање на пазарот во Република Северна Македонија на многу лесни пластични кеси за носење на стоки, лесни пластични кеси за носење на стоки и оксо-разградливи пластични кеси за носење на стоки.

(2) По исклучок од став (1) на овој член, со плаќање на надоместок од страна на крајните корисници, дозволено е пуштање на пазарот во Република Северна Македонија биоразградливи лесни пластични кеси за носење на стоки кои се произведени согласно пропишаните стандарди за биоразградливост, освен многу лесните биоразградливи пластични кеси за носење на стоки.

(3) Надоместокот кој треба да го плаќаат крајните корисници од став (2) на овој член за биоразградливи лесни пластични кеси за транспорт на стоки изнесува 10 денари за парче и истиот се плаќа на трговецот на местото на продажба.

(4) Трговецот од ставот (3) на овој член е должен да води евиденција на квартална основа за бројот на продадени биоразградливи лесни пластични кеси на продажното место и вкупната сума добиена од надоместокот од продадените кеси на квартална основа ја пренесува на посебна сметка на органот за животна средина отворена за таа намена.

(5) Трговецот за податоците од став (4) од овој член, води евиденција и е должен да ги пријави кај стручниот орган.

(6) Министерот кој раководи со органот за животна средина ги пропишува стандардите за биоразградливост од став (2) на овој член кои треба да ги исполнуваат кесите за носење на стоки, начинот на пуштање на пазар на биоразградливите кеси од страна на трговците, како и формата и содржината на образецот за водење на евиденција од став (4) од овој член.

(7) Стручниот орган, врз основа на евиденцијата од став (4) на овој член, најдоцна до 31 јануари во тековната година, ја утврдува годишната количина на пластични кеси користени во Република Северна Македонија за претходната година, врз основа на методологијата утврдена во член 13 став (4) од Законот за проширена одговорност на производителот за управување со посебни текови на отпад.

**II. БАРАЊА ЗА ЗАШТИТА НА ЖИВОТНАТА СРЕДИНА**

**Член 11**

**Барања во однос на производството и составот на пакувањето**

(1) Пакувањето треба да се изработува на таков начин што волуменот и тежината на пакувањето се ограничени на минималното соодветно количество за одржување на потребното ниво на безбедност, хигиена и прифатливост за спакуваниот производ и за крајниот корисник.

(2) Пакувањето треба да е дизајнирано, произведено и продадено на начин што ќе овозможува повторнa употреба  или  преработка, вклучувајќи  и  рециклирање, во согласност со хиерархијата за управување со отпад, при што негативното влијание врз животната средина се сведува во минимум при отстранување на отпадот од пакување или на неговите остатоци настанати при преземање на операциите за постапување со отпад од пакување.

(3) Пакувањето треба да е изработено на таков начин што присуството на штетни и на други опасни супстанции и материи, како состојки на материјалот за пакување или на која било од компонентите на пакувањето, се сведени во минимум во однос на нивното присуство во емисиите, пепелта или во исцедокот што се создава при согорување или депонирање на отпадот од пакување или остатоци кои се создадени при преземање на операции за управување со отпад од пакување.

**Член 12**

**Барања во поглед на природата на пакувањата кои**

**се наменети за повторна употреба**

Пакувањата кои се произведени со намена да бидат повторно употребени, мора истовремено да ги исполнуваат следниве барања:

1) физичките својства и карактеристики на пакувањето треба да бидат такви кои ќе овозможат негова повторна употреба или ротации во нормално предвидливи услови на користење,

2) да овозможат при преработката на искористеното пакување, да се задоволат барањата во однос на здравствените и безбедносните услови за заштита при работа, и

3) да ги задоволува бараните специфични услови за преработка на пакувањето, кога пакувањето ќе стане отпад и нема повторно да се користи.

**Член 13**

**Барања во поглед на погодноста на пакувањето за преработка**

Пакувањето во поглед на неговата погодност за преработка на материјалот, треба да ги исполнува следниве барања:

1. пакувањето кое може да се преработува преку операции на рециклирање се изработува на начин што кога ќе стане отпад од пакување ќе може да се рециклира одреден тежински процент од материјалите кои се користени во изработката на производот кој е наменет за продажба, во согласност со важечките стандарди. Утврдувањето на овој процент може да варира во зависност од видот на материјалот од кој се состои пакувањето,
2. пакувањето кое може да се преработи преку операции на енергетска преработка, кога ќе стане отпад од пакување треба да има минимална калорична вредност за да се овозможи оптимално производство на енергијата,
3. пакувањето кое може да се преработи преку операции на компостирање, мора да биде изработено на начин што кога ќе стане отпад од пакување да има биоразградливо својство што нема да го попречува одделното собирање и процесот на компостирање или активноста во којашто се вклучува, и
4. пакувањето што е произведено од биоразградливи материјали мора да биде изработено на таков начин што кога ќе стане отпад од пакување да биде од таква природа што ќе може да се подложува на физичко, хемиско, термичко или на биолошко разградување, така што поголемиот дел од завршниот компост ќе се разградува во јаглерод двооксид, биомаса и вода. Во смисла на оваа точка, оксо-разградливото пластично пакување не се смета за биоразградливо.

**Член 14**

**Барања во поглед на нивото на концентрација на тешки метали во пакувањето**

(1) Вкупното ниво на концентрација на олово, кадмиум, жива, и шестовалентен хром (во натамошен текст: тешки метали) присутно во пакувањето и во неговиот составен материјал или компоненти не сме да надминува 100 милиграми по килограм маса тежински, освен за пакување кое во целина е направено од оловно-кристално стакло.

(2) Производителот кон пратката на пакувањето кое го пушта на пазар е должен да поседува податоци дека се исполнети барањата определени со став (1) од овој член.

(3) По исклучок од ставот (1) на овој член, содржината на тешки метали во пакувањето може да го надминува нивото од 100 милиграми по килограм маса тежински за стаклени пакувања, пластични гајби и палети изработени од рециклирани материјали и доколку тешките метали не се намерно внесени во производствениот процес, односно се случајно присутни како неизбежна последица на процесот на рециклирање.

(4) Субјектите од ставот (2) на овој член, како и оние чие пакување содржи тешки метали од ставот (3) на овој член се должни да водат контроли за присуството и нивото на тешки метали во пакувањата, како и да водат евиденција и да доставуваат годишен извештај за постапување со тие пакувања до стручниот орган.

(5) Годишниот извештај од став (4) на овој член, треба да се доставува до стручниот орган истовремено со годишниот извештај од член 19 на овој закон.

(6) Министерот кој раководи со органот за животната средина ги пропишува начинот и условите за надминување на нивоата на содржината на тешки метали од ставот (3) на овој член, како и начинот на водење и содржината на евиденцијата и извештајот од ставот (4) на овој член.

(7) Резултатите од мерењата извршени во производствените процеси, како и користените мерни методи треба да се чуваат најмалку четири години и истите треба да се достапни во секое време на надлежните органи на нивно барање.

**Член 15**

**Примена на стандарди при управувањето со пакување и отпад од пакување**

(1) Пакувањето кое се произведува и се пушта на пазар во Република Северна Македонија треба да е во согласност со европските и националните стандарди за производство на пакување.

(2) Пакувањето ги исполнува условите утврдени со стандардите од став (1) на овој член, доколку се произведени во согласност со:

1) воспоставените европски стандарди прифатени како национални, а кои се однесуваат на:

a) критериумите и методологиите за анализа на животниот циклус на пакувањето;

б) методите за мерење и верификација на присуството на тешки метали и други штетни супстанции во пакувањето и нивното испуштање во животната средина од пакувањето и отпадот од пакување;

в) критериумите за минималната содржина на рециклиран материјал за соодветни видови на пакување;

г) критериуми за методите на рециклирање,

д) критериуми за методите на компостирање и за создадениот компост и

ѓ) критериуми за означување на пакувањето; и

2) други усвоени национални стандарди во полето на квалитетот на пакувањето.

**Член 16**

**Идентификација и означување на пакувањето**

(1) Пакувањето се идентификува и означува во согласност со природата на материјалот од кој е произведено пакувањето, со цел да се олесни собирањето, повторната употреба и преработката, вклучувајќи го и рециклирањето на пакувањето.

(2) Пакувањето треба да биде идентификувано и означено со соодветна ознака на самото пакување или на неговата етикета.

(3) Означувањето треба да ги содржи следниве податоци:

1) видот на материјалот употребен во пакувањето;

2) можноста за повторна употреба доколку постои и

3) можноста за преработка, односно рециклирање доколку постои.

(4) Ознаката треба да биде јасно видлива и лесно читлива при продажбата и при враќањето на пакувањето, издржлива и трајна, дури и кога пакувањето е отворено.

(5) Министерот кој раководи со органот за животна средина во согласност со министерот за економија ќе ги пропише начинот на нумерирање и кратенките на кои се заснова системот за идентификација и означување на материјалите од кои е произведено пакувањето, како и формата и содржината на ознаката за постапување со пакувањето.

**III. ОБВРСКИ НА ПРОИЗВОДИТЕЛИТЕ**

**Член 17**

**Регистрација**

Производителите кои пуштаат на пазар или увезуваат како крајни корисници, спакувани стоки во Република Северна Македонија, се обврзани да се регистрираат кај стручниот орган, во согласност со начинот и постапката утврдени со прописите за проширена одговорност на производителот за управување со посебните текови на отпад.

**Член 18**

**Производители регистрирани во странство**

Производителот кој не е регистриран во Република Северна Македонија, а кој пушта на пазарот во Република Северна Македонија спакувани стоки преку комуникација од далечина (е-трговија), обврските кои произлегуваат од овој закон ги извршуваат преку назначување на овластен застапник, согласно Законот за проширена одговорност на производителот за управување со посебните текови на отпад.

**Член 19**

**Водење евиденција и известување**

(1) Производителот е должен да води евиденција за видот и количината на пакувања пуштени за прв пат на пазарот во Република Северна Македонија, според видот на материјалот од кој е произведено пакувањето, во текот на една календарска година во пишана и електронска форма.

(2) Производителот најдоцна до 31 март во тековната година е должен до стручниот орган да достави годишен извештај за видот и количината на пакување што го пуштил на пазар во Република Северна Македонија во претходната календарска година на Образец за годишен извештај на пакување и отпад од пакување во пишана и електронска форма. Во годишниот извештај се приложува и забележува доказот за присуство на тешки метали од членот 14 на овој закон.

(3) Производителот е должен за секој производ да изготви производствена спецификација која содржи информација за тежината на пакувањето на тој производ, вклучувајќи го и неговото групно и транспортно пакување, односно да обезбеди царинска декларација за спакуваните производи кои се увезени во Република Северна Македонија,

(4) Производителот е должен врз основа на производствената спецификација односно царинската декларација од ставот (3) на овој член, како и во согласност со излезните фактури за спакуваните производи пуштени на пазар, да води месечна и годишна евиденција за вкупното пакување кое го пуштил на пазар во Република Северна Македонија .

(5) Производителот, исто така е должен да води евиденција за количините на отпад од пакување кој е примен назад, според категорија, во дадена година и за доказот за предадениот отпад од пакување на собирачи или рециклатори, согласно прописите за управување со отпад.

(7) Податоците од евиденцијата од став (1) на овој член се чуваат седум години сметано од крајот на календарската година за која се однесуваат.

(8) Производителот, кој склучил договор со колективен постапувач согласно прописите за проширена одговорност на производителот за управување со посебните текови на отпад, обврската од овој член ја реализира преку колективниот постапувач.

**Член 20**

**Повратен прием на продажно, групно и транспортно пакување**

(1) Производителот е должен отпадот од групното и транспортното пакување непосредно по доставувањето на стоката или при наредното доставување, бесплатно да го прими назад, ако трговецот или крајниот корисник сака да го врати. Ако трговецот или крајниот корисник самиот ја преземе спакуваната стока од производителот, може отпадот од групното и транспортното пакување да го остави непосредно на местото на преземање или дополнително бесплатно да го врати.

(2) Обврските од ставот (1) на овој член се применуваат и за продажното пакување кое истовремено врши функција на групно или транспортно пакување.

(3) Производителот е должен бесплатно да го прими назад отпадот од продажното пакување кое е комерцијален отпад и/или не е комунален отпад, кога крајниот корисник сака да го врати и за таквиот отпад не се пропишани посебни начини на третман.

(4) За спроведување на обврските од ставовите (1), (2) и (3) на овој член, производителот е должен да уреди одделен простор и да обезбеди опрема за одделно собирање на отпадот од пакување, доколку има продажен простор поголем од 200 м2.

(5) Производителот може собраните количини на отпад од пакување привремено да ги складираат одвоено во свој затворен или отворен простор.

(6) Производителот коj има продажен простор помал од 200 м2 можа да уреди простор и да обезбедат опрема за селективно собирање на отпадот од пакување.

(7) Производителот не треба да поседува дозвола за управување со отпад од пакување согласно со прописите за управување со отпад, за своите простории за повратен прием на отпадот од пакување.

**Член 21**

**Национални цели за постапување со отпад од пакување**

(1) На територијата на Република Северна Македонија следните количества на отпад од пакување треба да се соберат, преработат и рециклираат во следните временски рокови:

1. за пакувањето што е пуштено на пазарот во Република Северна Македонија, треба да се соберат следните количини, и тоа:

* 55% за 2021 година,
* 60% за 2022 година,
* 65% за 2023 година,
* 70% за 2024 година,
* 75% за 2025 година,
* 80% за 2026 година,
* 85% за 2027 година.

1. до крајот на 2020 година минимум 60% од тежината на отпадот од пакувањето што е создаден на територијата на Република Северна Македонија, треба да се преработи со операции на обновување или операции на енергетска преработка,
2. до крајот на 2020 година минимум 55%, а максимум 80% од тежината на отпадот од пакувањето што е создаден на територијата на Република Северна Македонија треба да се рециклира,
3. до крајот на 2020 година следниве количества на материали од кои се произведува пакувањето треба да се рециклираат:

* 40 % од тежината за стакло;
* 60 % од тежината за хартија и картон;
* 30 % од тежината за метали;
* 20 % според тежината за дрво; и
* 30 % според тежината за пластика, со тоа што се зема предвид само материјалот кој е рециклиран назад во пластика.

1. најдоцна до 31 декември 2030 година минимум 65% од тежината на целиот отпад од пакување ќе се рециклира;
2. најдоцна до 31 декември 2030 година, треба да се исполнат следниве минимални цели по тежина за рециклирање, во однос на следниве посебни материјали кои се содржат во отпадот од пакување:

* 50 % пластика
* 25 % дрво
* 70% железни метали
* 50 % алуминиум
* 70 % стакло
* 75 % хартија и картон

1. најдоцна до 31 декември 2035 година минимум 70 % од тежината на целиот отпад од пакување ќе се рециклира.
2. најдоцна до 31 декември 2035 година, треба да се исполнат следниве минимални цели по тежина за рециклирање во однос на следниве посебни материјали кои се содржат во отпадот од пакување:

* 55 % пластика
* 30 % дрво
* 80% железни метали
* 60 % алуминиум
* 75 % стакло
* 85 % хартија и картон

(2) Производителот е должен да обезбеди реализација на националните цели од став (1) на овој член кои се однесуваат на собирање, преработка и рециклирање на отпадот од пакување, настанат од спакуваните производи пуштени на пазар во Република Северна Македонија.

(3) Секој производител е должен да учествува во постигнувањето на националните цели во тековната година со количина која е најмалку еднаква на односот на неговиот удел во вкупната количина на пакувања што се пуштени на пазарот во Република Северна Македонија во претходната година по категорија на производи.

(4) Вкупната количина на пакувања што се пуштени на пазарот заради одредување на минималната количина за собирање, преработка и рециклирање, се утврдува од страна на стручниот орган согласно прописите за проширена одговорност на производители во управувањето со посебни текови на отпад.

(5) Заради постепено постигнување на целите од став (1) точки 5, 6, 7 и 8 од овој член, министерот кој раководи со органот за животна средина утврдува годишни цели за собирање, рециклирање и преработка во согласност со планските документи усвоени согласно со прописите за управување со отпад, најдоцна до 15 декември во тековната година за наредната година.

(6) Производителот е должен секоја година до 31 јануари да ги утврди своите годишни цели за собирање, рециклирање и преработка според категорија на отпад во килограми за тековната година, врз основа на својот удел на пакување пуштено на пазар претходната година.

(7) За потребите на постигнување на целите од став (1) точки 5), 6), 7) и 8) од овој член, производителот може да утврди прилагодени цели за дадена година, доколку претходните три години пуштил на пазар за прв пат продажно пакување за повторна употреба и кое е повторно употребено како дел од системот за повторна употреба.

(8) Прилагодените цели од став (7) од овој член се пресметуваат земајќи го предвид просечниот удел во претходните три години на продажното пакување за повторна употреба пуштено на пазар за прв пат во Република Северна Македонија и кое е повторно употребено како дел од систем за повторна употреба на пакувањето (во натамошен текст: просечен удел).

(9) Производителот, прилагодените цели за рециклирање од став (7) од овој член, ќе ги пресметува со одземање на:

(а) просечниот удел, од целите утврдени во став (1) точки 5 и 7 од овој член, и

(б) просечниот удел составен од релевантниот материјал за пакување, од целите утврдени во став (1) точки 6 и 8 од овој член.

(10) Целите од став (1) точки 5, 6, 7 и 8 може да се прилагодуваат најмногу до пет проценти од соодветната цел.

(11) Начинот на пресметување на целите за собирање, преработка и рециклирање од став (1) од овој член, како и начинот на пресметување на прилагодените цели од став (7) од овој член, пријавување на податоците и водењето на евиденцијата ги пропишува министерот кој раководи со органот за животна средина.

(12) Владата на Република Северна Македонија на предлог на министерот кој раководи со органот за животна средина, целите од став (1) точки 5, 6, 7 и 8 може да ги ревидира по потреба, во согласност со планските документи од прописите за управување со отпад.

(13) Извезените количества на отпад од пакување ќе се засметуваат во остварување на целите утврдени во став (1) на овој член, само доколку постои доказ дека истите биле преработени на начин кој не е штетен за животната средина и е еквивалентен на начинот утврден во прописите за заштита на животната средина и управување со отпадот.

Член 22

**Обврска за финансирање за производителот**

(1) За пакувањето што го пуштил на пазарот во територијата на Република Северна Македонија, производителот е должен да обезбеди финансирање на трошоците за следните активности:

* повратен прием на отпадот од пакување согласно член 20 од овој закон,
* одделното собирање, времено чување на отпадот од пакување, најмалку за количината што соодвествува на сопствениот удел во постигнување на минималните цели за собирање од член 21 од овој закон;
* транспорт, третман, преработка, повторна употреба односно рециклирање и отстранување на остатокот од преработката на отпадното пакување, најмалку за количината што соодвествува на сопствениот удел во постигнување на минималните цели за третман од член 21 од овој закон,
* трошоците за комуникација со јавноста, вклучувајќи и трошоците поврзани со споделување на информации за крајните корисници како во член 24 од овој закон,
* трошоците поврзани со финансиската гаранција,
* трошоците за инвестирање во инфраструктура за собирање на отпад што настанува со употребата на производот за да се обезбеди селекција на секој посебен вид на отпад за кој производителот има обврски за управување,
* редовно преземање на отпадот од пакување собран од трговецот согласно член 27 од овој закон,
* редовно преземање на отпад од пакување создаден од домаќинствата, од овластени собирачи, кои се собрани како одделна фракција на собран комунален отпад, како и,
* исполнување на други обврски што се утврдени за производителот во одредбите од овој закон.

(2) За исполнување на обврските од став (1) од овој член, малиот производител од член 26 од овој закон, плаќа надоместок во паушален износ од 6.000 МКД на годишно ниво на посебна сметка на државниот буџет и истиот се плаќа при регистрацијата како мал производител за тековната година.

(3) Трошоците за постапување со отпадот од пакување од став (1) на овој член, производителот не сме да ги прикажува одделно при продажбата на спакуваната стока, освен за пластичните кеси за транспорт на стоки од член 10 oд овој Закон.

**Член 23**

**Финансиска гаранција**

(1) Производителот е должен да обезбеди финансиска гаранција за спроведување на своите обврски кои произлегуваат од овој закон а кои се однесуваат за собирање, третман и преработка како и рециклирање на отпадот од пакување.

(2) Финансиската гаранција се обезбедува за секоја календарска година, согласно прописите за проширена одговорност на производителот за управување со посебни текови на отпад.

**Член 24**

**Информации за корисници на пакување**

(1) Производителот е должен на соодветен начин да ги информира трговецот и крајниот корисник за битните својства на производот и неговото пакување во поглед на опасните и штетните материи и супстанции кои тие ги содржат и за начинот на постапувањето со пакувањето кога тоа ќе стане отпад од пакување.

(2) Производителот е должен за секој вид на материјал од кој е произведено пакувањето, кои ги пуштаат на пазар да поседуваат податоци за количината на тешки метали од членот 14 од овој закон.

(3) Производителот е должен да организира кампањи за информирање на крајните корисници и подигање на јавната свест за:

* воспоставените системи за враќање, собирање и преработка на отпадот од пакување,
* нивната улога и придонес за повторната употреба, преработката и рециклирање на пакувањето и отпад од пакување,
* значењето на етикетите и означувањето на пакувањето кои постојат на пазарот, и
* соодветните информации и податоци содржани во планските документи усвоени согласно прописите за управување со отпадот, а кои се однесуваат на управување со пакување и отпад од пакување.

(4) Производителите на пластични кеси за носење на стоки, ги информираат крајните корисници за подигнување на свеста за негативните последици за животната средина од прекумерната потрошувачка на пластични кеси за носење на стоки.

**Член 25**

**Преземање на обврските на производителот**

(1) Производителот е должен на свој трошок да обезбеди исполнување на обврските и целите на овој закон, преку враќање, собирање, преработка и рециклирање на отпадот од пакување кој е создаден од пуштањето на пазар на спакувани стоки во Република Северна Македонија.

(2) За исполнување на обврската од став (1) од овој член, производителот треба да воспостави или да се приклучи кон систем, кој ќе обезбеди:

* редовно преземање и собирање на користеното пакување и отпадот од пакување од крајниот корисник и од домаќинствата со цел да се процесуира во системот за управување со отпад од пакување,
* повторна употреба, преработка, вклучувајќи и рециклирање на собраниот отпад од пакување.

(3) Производителот исполнувањето на обврските од став (1) и (2) на овој член ги остварува со склучување на договор за преземање на обврските за постапување со отпадот од пакување со Колективен постапувач со отпад од пакување, кој e основан и поседува дозвола согласно прописите за проширена одговорност на производителот за управување со посебните текови на отпад.

**Член 26**

**Ослободување - мал производител**

(1) Обврската од членот 25 на овој закон не се однесува на производител кој на пазарот во Република Северна Македонија, годишно пушта или увезува за своите потреби спакувани стоки во количини исти или помали од:

* 800 кг стакло;
* 100 кг пластика;
* 10 кг пластични кеси;
* 300 кг хартија, картон како и повеќеслојно пакување најмногу сочинето од картонски делови;
* 100 кг метал, и
* 100 кг дрво.

(2) Производителот од ставот (1) на овој член е должен да се регистрира во согласност со членот 17 од овој закон, како и да води евиденција и доставува извештај во согласност со член 19 од овој закон.

(3) Производителот во почетокот на годината, најдоцна до 15 јануари, е должен да побара од стручниот орган да се утврди како мал производител во смисла на овој закон за претходната година доколку пуштил на пазарот количини на пакување помали или исти со тие наведени во став (1) од овој член.

(4) Стручниот орган со Решение утврдува дали производителот ги исполнува условите за мал производител за претходната година најдоцна до 15 февруари во тековната година, во која се наведува и количината на пакување кое го пуштил на пазарот во Република Северна Македонија претходната година.

(5) Стручниот орган е должен во регистарот од член 17 од овој закон одделно да го посочи пакувањето за кое издал решение за мал производител.

(6) Производителот од ставот (1) на овој член, не е должен да обезбеди управување со отпадот од пакување доколку количината на пакување кое е пуштено на пазар или е увезено не ги надминува количините на годишно ниво утврдени во ставот (1) на овој член.

**IV. ОБВРСКИ НА ТРГОВЕЦОТ**

**Член 27**

**Обврски за повратен прием на пакување**

(1) Tрговецот ги има истите обврски за повратен прием на пакување, како производителот согласно член 20 од овој закон.

(2) Трговецот не треба да поседува дозвола за управување со отпад од пакување согласно со прописите за управување со отпад, за своите простории за повратен прием или места за преземање на отпад од пакување.

(3) Трговецот е должен да го предаде собраниот отпад од пакување без да го модифицира истиот на овластен собирач или оператор за постапување со отпад кој претставува дел од колективен постапувач, со задолжителен транспортен и идентификационен формулар согласно со прописите за управување со отпад.

(4) Трговецот за исполнување на обврските од став (1) и (2) од овој член, склучува договор со колективен постапувач со времетраење од најмалку една календарска година, во кој се уредуваат правата и обврските за предавање на отпадот од пакување преземен или создаден во своите простории.

(5) Отпадот од пакување кој е земен назад или е создаден од трговецот се пресметува во целите за собирање на отпад од пакување наведени во член 21 од овој закон.

(6) Обврската за повратен прием на трговецот не може да се пренесува од трговецот на друг субјект.

(7) Трговецот самостојно или во договор со производителот, може да ги охрабри крајните корисници да го враќаат отпадот од пакување со цел зголемено предавање на отпад од пакување преку понуди за попусти при купување нови спакувани производи, или со други стимулациски мерки.

**Член 28**

**Преземање на отпадот од пакување од трговецот**

(1) Трговецот во договор со производителот, може да овозможи повратен прием на отпадот од пакување на локации каде преземањето е овозможено од производителот.

(2) Приемот на отпадот од пакување на начинот утврден во став (1) на овој член не влијае врз обврските на трговецот од член 27 од овој закон.

(3) Производителот е должен без надоместок да го превзема отпадот од пакување од трговецот и трговецот не може да бара надомест за преземање на отпадот од пакување од производителот.

**Член 29**

**Евиденција како обврска на трговецот**

(1) Трговецот е должен да води евиденција за количините на преземениот отпад од пакување според вид и категорија.

(2) Евиденцијата од став (1) на овој член, треба да биде достапна на просторијата на трговецот каде се врши трговијата и во секое време да биде достапна на надлежните инспекциски органи.

(3) Трговецот е одговорен за сеопфатноста и точноста на пријавените податоци со евиденцијата од став (1) на овој член.

(4) Трговецот, за спакуваната стока што ја продава, е должен да обезбеди од производителот од кого е донесена стоката, потврда од колективен постапувач дека е дел од колективен систем за управување со пакување и отпад од пакување, односно потврда од стручниот орган дека производителот го платил надоместокот од член 35 од овој закон.

(5) Министерот кој раководи со органот за животна средина, ја пропишува формата и содржината на образецот за водење на евиденцијата од ставот (1) на овој член.

**V. ОБВРСКИ НА ДРУГИТЕ ЗАСЕГНАТИ СТРАНИ**

**Член 30**

**Услови за приклучување кон систем на колективен постапувач**

(1) Правни или физички лица кои со нивната дејност поседуваат отпад од пакување, може да се приклучат кон системот на колективен постапувач со отпад од пакување преку спроведување на мерки и активности кои се однесуваат на:

* обезбедување простор и соодветни контејнери за собирање на отпадот од пакување,
* поставување на известувања и информации од членот 24 на овој закон за крајните корисници..

(2) Субјектите од став (1) на овој член не се обврзани да поседуваат дозвола за управување со отпад согласно прописите за управување со отпад за активностите од став (1) на овој член.

(3) Субјектите од ставот (1) на овој член, се должни да го предадат собраниот отпад од пакување без да го модифицираат истиот на овластен собирач или оператор за постапување со отпад кој претставува дел од колективен постапувач, со задолжителен транспортен и идентификационен формулар согласно со прописите за управување со отпад.

(4) Колективниот постапувач и субјектите од став (1) на овој член, меѓусебните права и обврски, начинот на превземање и предавање на искористеното пакување и отпадот од пакување, ги уредуваат со склучување на договор за приклучување кон системот со взаемна согласност.

**Член 31**

**Обврски за крајните корисници**

(1) Крајниот корисник собира, складира и предава на производителот, трговецот или овластениот собирач кој е дел од колективен постапувач за отпад од пакување, создадениот отпад од пакување како одделно собрана фракција на комуналниот отпад или го доставува отпадот од пакување во собирен центар или собирно место определено за таа намена.

(2) Крајниот корисник е должен пред да го предаде отпадот од пакување, да го собере истиот и да го чува одвоено, за да не стапи во контакт со друг вид отпад, да не се меша или на друг начин уништува или загадува со опасни или други супстанции, пришто би се оневозможило неговото рециклирање или преработка.

**Член 32**

**Обврски на единиците на локалната самоуправа**

(1) Општините, општините во градот Скопје и град Скопје, се одговорни:

* да го организираат одделното собирање на отпадот од пакување од домаќинствата,
* да организираат нејзино собирање од страна на овластениот давател на услуги за собирање на комунален отпад, како одделна собрана фракција на комунален отпад,
* да определат и организираат собирни пунктови за одделно собирање на отпадот од пакување од домаќинствата во собирни центри или други времено определени места за таа намена на целото подрачје на општината, општината во градот Скопје и градот Скопје, каде крајните корисници ќе можат бесплатно да го оставаат отпадот од пакување од домаќинставата.
* да соработуваат со колективни постапувачи, согласно со овој закон и прописите за проширена одговорност на производителот за управување со посебни текови на отпад.

(2) При определување на местата и локациите на собирните центри треба да се земе предвид бројот на жителите во населеното место, при што треба да се обезбеди најмалку еден собирен центар на ниво на општината, односно најмалку по еден собирен центар за најмалку 30.000 жители за општините кои имаат повеќе од 30.000 жители.

(3) Собирните центри од ставот (2) на овој член ги вклучуваат и постојните места и локации за прием на одделно собрани фракции на комунален отпад, доколку овие места ги исполнуваат условите утврдени со овој или друг закон.  
(4) Отпадот од пакување одделно собран на определените места од став (1) на овој член се предава на колективен постапувач со отпад од пакување бесплатно врз основа на склучен договор со општината, градот Скопје односно регионалните единици за управување со отпад , преку Центарот за развој на соодветниот плански регион.

(5) Во договорот од став (4) на овој член се регулираат и меѓусебните права и обврски и други прашања од интерес на договорните страни, начинот на редовно преземање на отпадот од пакување, начинот на информирање на јавноста за собирните центри и друг локации за преземање на отпадот од пакување, начинот на покривање на трошоците од работењето и други прашања од заеднички интерес. Договорот се склучува за период од најмалку една година.

**Член 33**

**Кауција**

(1) Заради поттикнување на враќањето и на собирањето на отпадот од пакување, производителот може да воспостави систем на кауција за пакувањето од својот производ, која се наплатува на местото на продажба на спакуваната стока.

(2) Износот на кауцијата од ставот (1) на овој член не смее да го надмине износот од 30% од продажната цена на спакуваната стока, и истата ќе биде одделно прикажана на сметката при продажбата на производот во пакувањето, кој е вклучен во системот на кауција.

(3) Производителот што воспоставува систем на кауција за пакувањето од својот производ, е должен:

* јасно и видливо да го означи пакувањето кое е опфатено со системот за кауција;
* да организира повратен прием на пакувањето од трговците или од крајните корисници и да ја исплати вкупната сума од депозитот;
* јасно да ги утврди условите за трговецот и крајниот корисник какво треба да биде самото пакување која е прифатливо за системот за кауција.

(4) Производителот најмалку 6 месеци пред отпочнувањето на системот на кауција, е должен да ги регистрира кај стручниот орган производите кои се вклучени во системот на кауција како и износот на депозитот според единица на пакување.

(5) Регистрацијата од став (4) од овој член ги вклучува следните податоци:

* име, седиште и даночен број на производителот;
* точно име на производот кој е во пакување и е вклучен во системот на кауција;
* единствен идентификациски број на производот (GTIN број);
* начинот на информирање на јавноста за системот и неговото работење;
* износот на кауција според единица.

(6) Стручниот орган е должен да води регистар на производи вклучени во системот на кауција според производител.

(7) Производителот е должен да го извести стручниот орган за намерата да го прекине системот на кауција најдоцна 6 месеци пред да започне со примена на истото.

(8) Доколку производителот го прекине системот на кауција, е должен да продолжи со исплаќање на кауцијата кон трговците и крајните корисници во рок од една година откога го прекинал овој систем.

(9) Tрговецот, доколку има продажен простор поголем од 200 м2 каде се продава спакувана стока во пакување вклучено во каков било систем на кауција, ќе понуди повратен прием на пакувањето и исплата на кауција под исти услови и во целокупното времетраење на работните часови на продажното место.

(10) Трговецот е должен јасно да го означи местото каде се врши повратен прием на пакувањето во рамки на системот на кауција.

(11) Трговецот е должен да го плати вкупниот износ на кауцијата во готовина или во ваучер за висината на кауцијата на крајниот корисник откако крајниот корисник го вратил назад пакувањето на местото определено во тоа продажно место.

(12) Трговецот е должен да го врати пакувањето во системот на кауција без да го подложи на какви било измени.

(13) Производителот е должен да го финансира целосниот систем на кауцијата на трговецот, за своите пакувања вклучени во системот за кауција.

(14) Трговецот нема право на побарувања за какви било дополнителни трошоци поради учество во системот на кауција освен за трошоците од став (13) на овој член.

**VI. ОБВРСКИ НА ДРЖАВНИТЕ ОРГАНИ**

**Член 34**

**База на податоци и информативен систем**

Органот за животна средина е должен да воспостави и води електронска база на податоци за пакувањето кое се пушта на пазар во територијата на Република Северна Македонија и за податоците за постапување со отпадот од пакување согласно одредбите од прописите за проширена одговорност на производителот за управување со посебните текови на отпад.

**Член 35**

**Надоместок за управување со отпад од пакување**

(1) Производителот кој пушта на пазарот на Република Северна Македонија спакувани стоки од кои при користење се создава отпад од пакување, како и производителот кој како краен корисник увезува во Република Северна Македонија спакувани стоки од кои при користење се создава отпад од пакување, е должен да плати надоместок за управување со отпадот од пакување (во понатамошниот текст: надоместок).

(2) Надоместокот од ставот (1) на овој член, изнесува:

|  |  |
| --- | --- |
| **Износ на надоместок** | **Вид на материјал** |
| 7.400 МКД/тон | - хартија  - дрво |
| **Износ на надоместок** | **Вид на материјал** |
| 9.200 МКД/тон | - пластика  - метал  - композит  - стакло |
|  |  |

(3) Надоместокот се пресметува врз основа на нето-тежината на пакувањето кое се пушта на пазарот според вид на материјал, изразено во килограми, пресметано врз основа на регистрираната тежина за секој вид на пакување кој е регистриран согласно член 17 од овој закон, и се изработува квартална пресметка на посебен образец, дури и кога производителот не пуштил производи на пазарот во текот на тој квартал.

(4) Обврската за пресметување на надоместокот за производителот настанува во моментот кога спакуваниот производ за прв пат се пушта на пазарот во Република Северна Македонија, односно во моментот на продажба на пластичните кеси за носење на стоки кај крајниот корисник.

(5) Обврската за пресметување на надоместокот за производителот кој како краен увозник, увезува спакувани производи во Република Северна Македонија, настанува во моментот кога почнал користењето на спакуваниот производ.

(6) Производителот и производителот кој како краен корисник увезува спакувани производи во Република Северна Македонија е должен да го плати утврдениот надоместокна секој 15 ден од тековниот квартал од годината за сите пресметани надоместоци за претходниот квартал.

(7) Средствата од надоместокот од ставот (2) на овој член се приход на државниот буџет и се уплатуваат на посебна сметка во трезорската сметка.

(8) Надомесокот не се плаќа доколку спакуваниот производ се извезува или се уништува во тековната година, за што производителот треба да доставува доказ.

(9) Во случајот од став (8) на овој член, производителот и производителот кој како краен корисник, извезува спакувана стока, е должен да обезбеди извозна декларација како доказ дека количината на пакување за кое не е пресметано надоместок е извезено надвор од земјата или да обезбеди службена декларација дека спакуваната стока е уништена.

(10) Во случај на извоз или уништување на спакувани стоки за која е платен надоместок, производителот и производителот како краен корисник увезува пакување, има право да му се надомести платениот надоместок за извезената или уништената количина на пакување во рок од 5 години од плаќањето на надоместокот.

(11) За поврат на надоместокот од став (10) на овој член, производителот и производителот како краен корисник треба да поднесуваат барање на посебен образец заедно со кварталниот извештај од страна на производителот во наредниот квартал, во кој ќе се наведат причините за поврат на надоместок до Управата за јавни приходи.

(12) Поврат на надоместокот се врши со Решение на Управата за јавни приходи по испитување на доставената документација и проверка дали се исполнети условите за враќање на исплатениот надоместок во согласност со овој закон.

(13) Решението на Управата на јавни приходи се донесува најдоцна во рок од 60 дена по приемот на барањето за поврат на надоместок.

(14) Против Решението од став (13) од овој член може да се поднесе жалба до Државната комисија за одлучување во управна постапка и постапка од работен однос во втор степен, во рок од 15 дена од денот на приемот на решението.  
(15) По правосилноста на Решението за поврат на надоместокот, Управата за јавни приходи дава известување до Министерството за финансии врз основа на кое ќе се изврши повратот на надоместокот.

(16) Министерот кој раководи со органот за животна средина, во согласност со министерот кој раководи со органот на државната управа надлежен за работите од областа на финансиите, ја пропишува формата и содржината на образецот од ставот (3) на овој член, начинот, постапката и потребната документација за враќање на надоместокот во случаите од став (11) на овој член како и формата и содржината на образецот од ставот (11) на овој член.

**Член 36**

**Обврска за начинот на пресметување, уплатување како и за водење на евиденција за пресметаниот и уплатениот надоместок**

(1) Производителот кој пушта на пазар спакувани стоки и производителот кој како краен корисник увезува спакувани стоки е должен надоместокот од член 35 став (2) од овој закон навремено и правилно да го пресметува и уплатува како и да води, одржува и чува уредна и точна евиденција за пресметаниот и уплатениот надоместок.

(2) Врз основа на евиденцијата од ставот (1) на овој член, обврзникот составува и на секои три месеци доставува до Управата за јавни приходи пресметка за уплатениот надоместок на посебен образец, дури и доколку производителот не пуштил на пазарот спакувани производи во текот на тој квартал.

(3) Управата за јавни приходи пресметките за уплатениот надоместок ги проверува и доколку утврди несоодветно плаќање на надоместокот, со Решение ја утврдува точните количини за кои треба да се плаќа надоместок.

(4) Против Решението од ставот (3) од овој член може да се поднесе жалба до Државната комисија за одлучување во управна постапка и постапка од работен однос во втор степен, во рок од 15 дена од денот на приемот на решението.

(5) Министерот кој раководи со органот за животна средина во соработка со министерот за финансии го пропишуваат начинот за водење, одржување и чување на евиденцијата од ставот (1) на овој член, како и формата и содржината на образецот од ставот (2) на овој член.

**Член 37**

**Ослободување од плаќање на надоместокот**

Од плаќање на надоместокот од членот 35 став (2) од овој закон се ослободени следниве субјекти:

1. производителот и производителот кој како краен корисник увезува спакувани стоки во Република Северна Македонија, доколку имаат склучен договор за преземање на обврски за постапување со отпад од пакување со Колективен постапувач за постапување со отпад од пакување кој поседува дозвола согласно прописите за проширена одговорност на производителот за управување со посебните текови на отпад и
2. производителот определен како мал производител согласно член 26 од овој закон.

**Член 38**

**Користење на надоместокот и програма за финансирање**

Средствата собрани од надоместокот од член 35 став (2) од овој закон се користат за финансирање и спроведување на мерки и активности за управување со отпад утврдени со плански и стратешки документи а кои се насочени кон постигнување на целите на овој закон, согласно Годишната програма за финансирање пропишана со прописите за проширена одговорност на производителот за управување со посебни текови на отпад.

**Член 39**

**Доброволно договарање**

Економските оператори, можат да пристапат кон склучување на доброволен договор со министерството и/или Владата на Република Северна Македонија преку кој ќе ги регулираат меѓусебните права и обврски за да се постигнат исти или повисоки нацинални цели од член 21 од овој закон, како и повисок степен на рециклирање, преработка и обработка и за воведување на сертифицирани системи за управување со животната средина на начин како што е утврдено во прописите за проширена одговорност на производителот за управување со посебни текови на отпад.

**VII. НАДЗОР И НАДЛЕЖНИ ОРГАНИ**

**Член 40**

**Надлежни органи**

(1) Надзор над примената на овој закон и прописите донесени врз основа на овој закон врши органот за животна средина.

(2) Инспекцискиот надзор над примената на овој закон и на прописите донесени врз основа на овој закон го врши Државниот инспекторат за животна средина, преку своите државни инспектори за животна средина.

(3) Надзор над извештаите подготвени и доставени согласно член 19 од овој закон, врши стручниот орган.

(4) Инспекциски надзор над примената и спроведувањето на овој закон во поглед на обврските од овој закон од страна на трговците вршат Овластените инспектори за животна средина на општините, општините на Градот Скопје и Градот Скопје.

(5) Инспекцискиот надзор над примената и спроведувањето на овој закон во поглед на нивото на концентрација на тешки метали во пакувањето, означувањето на пакувањата, прометот со пластични кеси и информирањето на потрошувачите го врши Државниот пазарен инспекторат.

(6) Инспекцискиот надзор над примената на правилата од овој закон во делот на оставање или предавање на отпадот од пакување како дел од комунален отпад вршат комуналните инспектори на општините, општините во Градот Скопје и градот Скопје.

(7) Надзор на пресметаниот и уплатениот надоместок од страна на производителите, врши Министерството за финансии преку Управата за јавни приходи.

(8) Инспекциски надзор на примената на одредбиде на овој закон кои се однесуваат на плаќањето на надоместокот, ослободување од плаќање на надоместокот, како и pоковите за плаќање на надоместокот од страна на производителите го врши Управата за јавни приходи преку своите даночните инспектори.

**Член 41**

**Делокруг на надзор на државниот инспектор за животна средина**

(1) Во вршењето на надзорот од својот делокруг, државниот инспектор за животна средина, има право да:

1. врши увид и контрола и да утврди дали се произведува и/или се пушта на пазар пакувања кои не ги исполнуваат барањата во однос на производството и составот на пакувањето (член 11);
2. врши увид и контрола и да утврди дали пакувањето што се произведуваа и/или се пушта на пазар со намена да биде повторно употребена, е изработена согласно член 12 од овој закон;
3. врши увид и контрола и да утврди дали пакувањето што се произведува и/или се пушта на пазар е во согласност со барањата од член 13 од овој закон;
4. врши увид и контрола и да утврди дали се произведува и/или се пушта на пазар пакувања кои не се произведени согласно националните и европските стандарди за производство на пакување (член 15 );
5. врши увид и контрола и да утврди дали производителот води евиденција во пишана и електронска форма за видот и количината на пакувања пуштени на пазар (член 19 став (1));
6. врши увид и контрола и да утврди дали производителот изготвува производствена спецификација со информации за тежината на пакувањето согласно член 19 став (3) од овој закон;
7. врши увид и контрола и да утврди дали производителот води месечна и годишна евиденција за вкупното пакување кое го пуштил на пазар во согласност со член 19 став (4) од овој закон и дали производителот пријавува точни податоци за количините на пакување пуштени на пазар;
8. врши увид и контрола и да утврди дали се води евиденција за количините на отпад од пакување кој е примен назад, според категорија, во дадена година и за доказот за предадениот отпад од пакување на собирачи или рециклатори во согласност со член 19 став (5) од овој закон;
9. врши увид и контрола и да утврди дали производителот обезбедува повратен прием на продажното, групното и транспортното пакување во согласност со член 20 од овој закон;
10. врши увид и контрола и да утврди дали производителот обезбедува реализација на националните цели од член 21 од овој закон а кои се однесуваат на собирање, рециклирање и преработка на отпадот од пакување;
11. врши увид и контрола и да утврди дали се утврдуваат годишните цели за собирање, рециклирање и преработка според категорија на отпад во килограми во определен рок (член 21 став (6));
12. врши увид и контрола и да утврди дали производителот обезбедува финансирање на трошоците за активностите согласно член 22 став (1) од овој закон;
13. врши увид и контрола и да утврди дали малиот производител уплатил паушален надоместок согласно член 22 став (2) од овој закон;
14. врши увид и контрола и да утврди дали производителот, трошоците за постапување со отпад од пакување ги прикажува во согласност со член 22 став (3) од овој закон;
15. врши увид и контрола и да утврди дали производителот има обезбедено финансиска гаранција за спроведување на обврските за собирање, третман и преработка (член 23);
16. врши увид и контрола и да утврди дали производителот обезбедува исполнување на обврските и целите на овој закон преку враќање, собирање и преработка на свој трошок согласно член 25 став (1) и (2) од овој закон;
17. врши увид и контрола и да утврди дали производителот има склучен договор за превземање на обврските за постапување со отпадот од пакување со колективен постапувач согласно член 25 став (3) од овој закон;
18. врши увид и контрола и да утврди дали производителот кој пушта на пазар спакувани стоки исти или помали од количините од член 26, е регистриран како мал производител и дали води евиденција и доставува извештаи во согласност со член 26 од овој закон;
19. врши увид и контрола и да утврди дали производителот доставува точни податоци за да се утврди како мал производител (26 став (1));
20. врши увид и контрола и да утврди дали се предава отпадот од пакување без модификација и дали се постапува согласно член 30 став (3) од овој закон;
21. врши увид и контрола и да утврди дали производителот кој одлучил да воведува кауција на своите спакувани производи постапува согласно член 33 од овој закон;
22. врши увид и контрола и да утврди дали производителот согласно овој закон е обврзан да плаќа надоместок за управување со отпадот од пакување, и дали го плаќа надоместокот за управување со отпад од пакување (член 35 став (1)).

(2) На барање на Државниот инспектор за животна средина во вршењето на инспекцискиот надзор може да учествува и надлежен државен службеник вработен во стручниот орган.

(3) Државниот инспектор за животна средина е должен да изврши инспекциски надзор, кога тоа ќе го побара стручниот орган без одлагање.

**Член 42**

**Донесување на решенија на Државниот инспектор за животна средина**

(1) При вршењето на инспекцискиот надзор, државниот инспектор за животна средина со решение:

1. ќе ги задолжи пакувањето што се произведува и/или се пушта на пазар да ги исполнува барањата во однос на производството и составот на пакувањето согласно член 11 од овој закон;
2. ќе ги задолжи пакувањето што се произведуваа и/или пушта на пазар со намена да биде повторно употребена да се изработи согласно член 12 од овој закон;
3. ќе ги задолжи пакувањето што се произведуваа и/или се пушта на пазар да е во согласност со барањата од член 13 од овој закон;
4. ќе ги задолжи да се произведуваат и/или пушта на пазар пакувања кои се произведени согласно националните и европските стандарди за производство на пакување (член 15 од овој закон);
5. ќе ги задолжи производителите да водат евиденција во пишана и електронска форма за видот и количината на пакувања пуштени на пазарот (член 19 став (1) од овој закон);
6. ќе ги задолжи производителите да изготвуваат производствена спецификација со информации за тежината на пакувањето согласно член 19 став (3) од овој закон;
7. ќе ги задолжи производителите да водат месечна и годишна евиденција за вкупното пакување кое го пуштил на пазар во согласнонст со член 19 став (4) од овој закон и да ги пријавуваат точните за количините на пакување пуштени на пазар;
8. ќе ги задолжи производителите да водат евиденција за количините на отпад од пакување кој е примен назад, според категорија, во дадена година и за доказот за предадениот отпад од пакување на собирачи или рециклатори (член 19 став (5));
9. ќе ги задолжи производителите за испонување на обврските за повратен прием на продажното, групното и транспортното пакување согласно член 20 од овој закон;
10. ќе ги задолжи да обезбедуваат собирање, рециклирање и преработка на отпадот од пакување заради реализација на националните цели од член 21 од овој закон;
11. ќе ги задолжи производителите да ги утврдуваат годишните цели за собирање, рециклирање и преработка според категорија на отпад во килограми во определен рок (член 21 став (6) од овој закон);
12. ќе ги задолжи производителите да ги финансираат трошоците за активностите согласно член 22 став (1) од овој закон,
13. ќе ги задолжи малите производители да уплаќаат паушален надоместок согласно член 22 став (2) од овој закон;
14. ќе ги задолжи производителите трошоците за постапување со отпад од пакување да ги прикажува во согласност со член 22 став (3) од овој закон,
15. ќе ги задолжи производителите да обезбедат финансиска гаранција за спроведување на обврските за собирање, третман и преработка согласно член 23 од овој закон;
16. ќе ги задолжи производителите да обезбедуваат исполнување на обврските и целите на овој закон преку враќање, собирање и преработка на свој трошок согласно член 25 став (1) и (2) од овој закон;
17. ќе ги задолжи производителите да склучат договор за превземање на обврските за постапување со отпадот од пакување со колективен постапувач согласно член 25 став (3) од овој закон доколку не уплатиле и немаат намера да плаќат надоместокот за управување со отпад од пакување;
18. ќе го задолжи производителот кој пушта на пазар спакувани стоки исти или помали од количините од член 26, да се регистрира како мал производител и дали води евиденција и доставува извештаи во согласност со член 26 од овој закон (член 26 став (2));
19. ќе ги задолжи малите производители да доставуваат точни податоци до стручниот орган доколку давале неточни податоци за да се утврди како мал производител согласно член 26 став (3) од овој закон,
20. ќе ги задолжи правните и физичките лица да го предадат отпадот од пакување без модификација и да постапуваат согласно член 30 став (3) од овој закон;
21. ќе ги задолжи производителите кои воспоставиле кауција на своите спакувани производи да постапуваат согласно член 33 од овој закон;
22. ќе ги задолжи производителите да го плаќат надоместокот од член 35 на овој закон, доколку тие не се ослободени од плаќањето на надоместок.

(2) Ако при вршењето на инспекцискиот надзор државниот инспектор за животна средина утврди дека субјектите на надзор не се придржуваат кон барањата од овој закон, со записник ќе ги констатира утврдените неправилности и во решение ќе ги определи соодветните мерки и активности кои треба да ги превзема за надминување на настанатата ситуација како и ќе определи рок кој не може да биде подолг од 30 дена за да ги острани причините за настанатата состојба.

(3) При вршењето на инспекцискиот надзор, државниот инспектор за животна средина на субјектите на надзорот ќе им одреди привремена забрана за вршење на дејност која не може да биде подолг од 15 дена, за неправилностите утврдени од став (1) точки 10), 11), 12), 17) и 19) од овој член.

(4) Против решението на државниот инспектор за животна средина може да се изјави жалба до Државната комисија за одлучување во управна постапка и постапка од работен однос во втор степен, во рок од осум дена од денот на приемот на решението.

(5) Доколку субјектите од став (1) од овој член не постапат согласно со решението на Државниот инспектор за животна средина и не ги отстранат причините за настанатата состојба утврдени со решението, државниот инспектор за животна средина ќе поднесе барање за поведување на прекршочна постапка до надлежен прекршочен орган или надлежен суд.

(6) Во случај кога ќе се утврди постоење на непосредна опасност по животот и здравјето на луѓето, инспекторот ќе издаде усна наредба за итно и неодложено отстранување на утврдените неисправности и неправилности кои во записник ги констатира во соработка со Државниот санитарно-здравствен инспекторат, како и ќе ги извести и другите надлежни инспектори или други државни органи за утврдените неправилности и ќе побара нивна интервенција.

(7) Ако констатираните неисправности и неправилности од ставот (6) од овој член, претставуваат опасност за загрозување на животната средина, животот и здравјето на луѓето, инспекторот веднаш ќе ја забрани работата на инсталацијата, објектот, постројката, уредот, како и употреба на средствата и опремата за вршење на дејноста.

(8) Во случаите од ставот (5) од овој член, инспекторот донесува писмено решение во рок од 48 часа од издавањето на усната наредба.

(9) При вршењето на надзорот од ставот (1) од овој член државниот инспектор за животна средина има право за преземање и на други мерки утврдени со прописите за животната средина и прописите за инспекциски надзор.

**Член 43**

**Делокруг на надзор на овластените инспектори за животна средина на општините, општините на Градот Скопје и Градот Скопје и комуналните инспектори на општините, општините на Градот Скопје и Градот Скопје**

(1) Во вршењето на надзорот од својот делокруг овластените инспектори за животна средина на општините, општините на Градот Скопје и на Градот Скопје, имаат право да:

1. врши увид и контрола и да утврди дали трговецот со продажното, групното и транспортното пакување постапува согласно член 27 од овој закон;
2. врши увид и контрола и да утврди дали отпадот од пакување се превзема во согласност со член 28 став (3) од овој закон;
3. врши увид и контрола и да утврди дали трговецот води евиденција за количините на превземениот отпад од пакување согласнот член 29 од овој закон;
4. врши увид и контрола и да утврди дали трговецот за спакуваната стока што ја продава има обезбедено потврда согласно член 29 став (4) од овој закон.

(2) Во вршењето на надзорот од својот делокруг комуналните инспектори на општините, општините на Градот Скопје и на Градот Скопје, имаат право да:

1. врши увид и контрола и да утврди дали крајниот корисник со отпадот од пакување кој е комунален отпад постапува во согласност со член 31 став (1) од овој закон, и
2. врши увид и контрола и да утврди дали крајниот корисник пред да го предаде отпадот од пакување кој е комунален отпад го собира и чува на начинот утврден со член 31 став (2) од овој закон.

**Член 44**

**Донесување на решенија на овластените инспектори за животна средина на општините, општините на Градот Скопје и Градот Скопје и донесување на Решенија на комуналните инспектори на општините, општинитие во Градот Скопје и на Градот Скопје**

(1) При вршењето на инспекцискиот надзор, овластените инспектори за животна средина на општините, општините на Градот Скопје и Градот Скопје со решение:

1. ќе ги задолжи трговците со продажното, групното и транспортното пакување да постапува огласно член 27 од овој закон;
2. ќе ги задолжи трговците и производителите преземањето на отпадот од трговецот да се направи согласно начинот од член 28 став (3) од овој закон;
3. ќе ги задолжи трговците да водат евиденција за количините на превземениот отпад од пакување (член 29);
4. ќе ги задолжи трговците да побараат и да обезбедуваат потврда од колективен постапувач или потврда од стручниот орган дека производителот го платил надоместок од член 35 од овој закон (член 29 став (4)).

(2) При вршењето на инспекцискиот надзор, комуналните инспектори на општините, општинитие во Градот Скопје и на Градот Скопје со решение:

1. ќе ги задолжи крајните корисници да постапуваат со отпадот од пакување согласно член 31 став (1) од овој закон;
2. ќе ги задолжи крајните корисници отпадот пакување да го собираат или чуваат одвоено за да не се меша или на друг начин да се уништува или загадува со опасни или други супстанции што би се оневозможило рециклирањето или преработката на истиот (член 31 став (2));

(3) Ако при вршењето на инспекцискиот надзор, инспекторите од став (1) и (2) на овој член утврдуваат дека субјектите на надзор не се придржуваат кон барањата од овој закон, со записник ќе ги констатира утврдените неправилности и во решение ќе ги определи соодветните мерки и активности кои треба да ги превзема за надминување на настанатата ситуација како и ќе определи рок кој не може да биде подолг од 30 дена за да ги острани причините за настанатата состојба.

(4) Против решението на надлежниот инспекторот може да се изјави жалба до Државната комисија за одлучување во управна постапка и постапка од работен однос во втор степен, во рок од осум дена од денот на приемот на решението.

(5) Доколку субјектите од став (1) и (2) од овој член, не постапат согласно со решението на инспекторот и не ги отстранат причините за настанатата состојба утврдени со решението, инспекторот ќе поднесе барање со поведување на прекршочна постапка до надлежен прекршочен орган односно надлежен суд.

(6) Во случај кога ќе се утврди постоење на непосредна опасност по животот и здравјето на луѓето, инспекторот ќе издаде усна наредба за итно и неодложно отстранување на утврдените недостатоци кои во записник ќе ги констатира во соработка со Државниот санитарно-здравствен инспекторат, како и ќе ги извести и другите надлежни инспектори или други државни органи за утврдените неправилности и ќе побара нивна интервенција.

(7) Ако констатираните неисправности и неправилности од ставот (6) од овој член, претставуваат опасност за загрозување на животната средина, животот и здравјето на луѓето, инспекторот веднаш ќе ја забрани работата на инсталацијата, објектот, постројката, уредот, како и употреба на средствата и опремата за вршење на дејноста.

(8) Во случаите од ставот (6) од овој член, инспекторот донесува писмено решение во рок од 48 часа од издавањето на усната наредба.

(9) При вршењето на надзорот од ставот (1) од овој член инспекторите имаaт право за преземање и на други мерки утврдени со прописите за животната средина и прописите за инспекциски надзор односно прописите за комунални дејности во ситуациите од став (2) на овој член.

**Член 45**

**Делокруг на надзор на даночните инспектори на Управата за јавни приходи**

(1) Во вршењето на надзорот од својот делокруг даночните инспектори, имаат право да:

1. врш увид и контрола и да утврди дали производителот кој е обврзан да плаќа надоместок за управување отпад од пакување од член 35, го пресметува и плаќа надоместокот во определено време (член 35 став (1) и (6));
2. да врши увид и контрола и да утврди дали производителите ги исполнуваат условите за ослободување од плаќањето на надоместок односно условите за поврат на платениот надоместок (член 35 став (9) и (10));
3. врши увид и контрола и да утврди дали надоместокот за управување со отпад од пакување се пресметува и уплатува навремено и правилно и дали ја одржува и чува уредна и точна евиденциајта за пресметаниот и уплатениот надемосток согласно член 37 став (1) и (2) од овој закон.

**Член 46**

**Донесување на решенија на даночните инспектори на Управата за јавни приходи**

(1) При вршењето на инспекцискиот надзор, даночните инспектори со решение:

1. ќе ги задолжи производителите кои се обврзани да плаќаат надоместок, да го плаќат надоместокот во определен рок;
2. ќе ги задолжи производителите да ја обезбедуваат потребната документација за ослободување од плаќањето на надоместок односно за поврат на платениот надоместок (член 35 став (9);
3. ќе ги задолжи производителите надоместокот за управување со отпад од пакување да го пресметуваат и уплатуваат навремено и правилно како и да ја одржуваат и чуваат уредена и точна евиденциајта за пресметаниот и уплатениот надемосток согласно член 37 став (1) од овој закон;

(2) Ако при вршењето на инспекцискиот надзор даночниот инспектор утврди дека субјектите на надзор не се придржуваат кон барањата од овој закон, со записник ќе ги констатира утврдените неправилности и во решение ќе ги определи соодветните мерки и активности кои треба да ги превзема за надминување на настанатата ситуација како и ќе определи рок кој не може да биде подолг од 30 дена за да ги острани причините за настанатата состојба.

(3) При вршењето на инспекцискиот надзор, даночниот инспектор на субјектите на надзорот ќе им одреди привремена забрана за вршење на дејност која не може да биде подолга од 30 дена, за неправилностите утврдени од став (1) точки 1) и 3) од овој член.

(4) Против решението на даночниот инспектор може да се изјави жалба до Државната комисија за одлучување во управна постапка и постапка од работен однос во втор степен, во рок од осум дена од денот на приемот на решението.

(5) Доколку субјектите од став (1) од овој член не постапат согласно со решението на даночниот инспектор и не ги отстранат причините за настанатата состојба утврдени со решението, државниот пазарен инспектор ќе поднесе барање за поведување на прекршочна постапка до надлежен прекршочен орган или надлежен суд.

**Член 47**

**Делокруг на надзор на државниот пазарен инспектор**

(1) Во вршењето на надзорот од својот делокруг, државниот пазарен инспектор има право да:

1. врши увид и контрола и да уртвди дали пластичните кеси за носење на стоки се пуштени на пазар согласно член 10 од овој закон;
2. врши увид и контрола и да утврди дали на местото на продажбата се води евиденција на квартална основа за бројот на продадени кеси и со вкупната сума добиена од надоместокот на продадените кеси се постапува согласно член 10 став (4) од овој закон;
3. врши увид и контрола и да утврди дали податоците од евиденцијата на квартална основа на бројот на продадените кеси се пријавуваат кај стручниот орган согласно член 10 став (5) од овој закон;
4. врши увид и контрола и да утврди дали пакувањето што се произведува и/или пушта на пазар е во согласност со барањата за нивото на концетрација на тешки метали од член 14 од овој закон;
5. врши увид и контрола и да утвди дали пратката на пакувањето пуштено на пазар, поседува податоци дека се исполнети барањата за концентрација на тешки метали (член 14 став (2));
6. врши увид и контрола и да утврди дали се водат контроли за нивото на присуство на тешки метали во пакувањата, и дали се води евиденција и се доставува извештај до стручниот орган во согласност со член 14 став (4), (5), и (7) од овој закон;
7. врши увид и контрола и да утврди дали пакувањето пуштено на пазар е означено и идентификувано во согласност со членот 16 од овој закон;
8. врши увид и контрола и да утврди дали производителот ги информира трговците и крајните корисници на соодветен начин за битните својства на производот и неговото пакување во поглед на опасните и штетните материи и супстанции кои тие ги содржат и за начинот на постапување со отпадот од пакување (член 24 став (1) од овој закон);
9. врши увид и контрола и да утврди дали производителот за пакувањето што го пуштил на пазар поседува податоци за количината на тешки метали од кој е произведено пакувањето кое се пушта на пазар, за секој вид на материјал од кој е произведено пакувањето, (член 24 став (2));
10. врши увид и контрола и да утврди дали производителот организира кампањи за информирање на крајните корисници и подигање на јавната свест согласно член 24 став (3) од овој закон;
11. врши увид и контрола и да утврди дали производителот ги информира крајните корисници за негативните последици за животна средина од прекумерната потрошувачка на пластични кеси (член 24 став (4));

**Член 48**

**Донесување на решенија на државниот пазарен инспектор**

(1) При вршење на инспекцискиот надзор, државниот пазарен инспектор со решение:

1. ќе ги задолжи производителите и трговците да ги повлечат од пазар пластични кеси за носење на стоки кои не ги исполнуваат барањата од член 10 од овој закон;
2. ќе ги задолжи трговците на местото на продажбата да водат евиденција на квартална основа на бројот на продадени кеси на продажното место и со вкупната сума добиена од надоместокот на продадените кеси да постапуваат согласно член 10 став (4) од овој закон;
3. ќе ги задолжи трговците податоците од евиденцијата на квартална основа на бројот на продадените кеси да ги пријавуваат кај стручниот орган согласно член 10 став (5) од овој закон;
4. ќе ги задолжи производителите и снабдувачите на пакувања да ги повлечат од пазар доколку произведуваат и/или пуштат на пазар пакувања кои не се во согласност со барањата за нивото на концентрација на тешки метали од член 14 од овој закон;
5. ќе ги задолжи производителите кон пратките на пакувања пуштени на пазар да обезбедуваат податоци дека се исполнети барањата за концентрација на тешки метали (член 14 став (2));
6. ќе ги задолжи производителите редовно да водат контроли за присуство на нивоа на тешки метали во пакувањата, како и да водат евиденција и да се доставува извештај до стручниот орган во согласност со член 14 став (4), (5), и (7) од овој закон;
7. ќе ги задолжи производителите да ги означуваат пакувањата во согласност со членот 16 од овој закон;
8. ќе ги задолжи производителите да ги информираат трговците и крајните корисници за битните својства на производот и неговото пакување во поглед на опасните и штетните материи и супстанции кои тие ги содржат и за начинот на постапување со отпадот од пакување (член 24 став (1));
9. ќе ги задолжи производителите за пакувањето што го пушта на пазар да обезбеди податоци за количината на тешки метали од кој е произведено пакувањето, за секој вид на материјал од кој е произведено пакувањето, (член 24 став (2));
10. ќе ги задолжи производителите да организираат кампањи за информирање на крајните корисници и подигање на јавната свест согласно член 24 став (3) од овој закон;
11. ќе ги задолжи производителите на пластични кеси на соодветен начин да ги информира крајните корисници за негативните последици за животна средина од прекумерната потрошувачка на пластични кеси (член 24 став (4)).

(2) Ако при вршењето на инспекцискиот надзор државниот пазарен инспектор утврди дека субјектите на надзор не се придржуваат кон барањата од овој закон, со записник ќе ги констатира утврдените неправилности и во решение ќе ги определи соодветните мерки и активности кои треба да ги превзема за надминување на настанатата ситуација како и ќе определи рок кој не може да биде подолг од 30 дена за да ги острани причините за настанатата состојба.

(3) При вршењето на инспекцискиот надзор, државниот пазарен инспектор на субјектите на надзорот ќе им одреди привремена забрана за вршење на дејност која не може да биде подолга од 15 дена, за неправилностите утврдени од став (1) точки 4), 6) и 7) од овој член.

(4) Против решението на државниот пазарен инспектор може да се изјави жалба до Државната комисија за одлучување во управна постапка и постапка од работен однос во втор степен, во рок од осум дена од денот на приемот на решението.

(5) Доколку субјектите од став (1) од овој член не постапат согласно со решението на државниот пазарен инспектор и не ги отстранат причините за настанатата состојба утврдени со решението, државниот пазарен инспектор ќе поднесе барање за поведување на прекршочна постапка до надлежен прекршочен орган или надлежен суд.

(6) Во случај кога ќе се утврди постоење на непосредна опасност по животот и здравјето на луѓето, инспекторот ќе издаде усна наредба за итно и неодложено отстранување на утврдените неисправности и неправилности кои во записник ги констатира во соработка со Државниот санитарно-здравствен инспекторат, како и ќе ги извести и другите надлежни инспектори или други државни органи за утврдените неправилности и ќе побара нивна интервенција.

(7) Ако констатираните неисправности и неправилности од ставот (6) од овој член, претставуваат опасност за загрозување на животната средина, животот и здравјето на луѓето, инспекторот веднаш ќе ја забрани работата на инсталацијата, објектот, постројката, уредот, како и употреба на средствата и опремата за вршење на дејноста.

(8) Во случаите од ставот (5) од овој член, инспекторот донесува писмено решение во рок од 48 часа од издавањето на усната наредба.

(9) При вршењето на надзорот од ставот (1) од овој член државниот пазарен инспектор има право за преземање и на други мерки утврдени со прописите за државен пазарен инспекторат и прописите за инспекциски надзор.

**Член 49**

**Примена на одредби од други закони во инспекцискиот надзор**

Во постапката при вршење на инспекциски надзор која се спроведува во согласност со овој закон, соодветно се применуваат одредбите на прописите за инспекциски надзор, прописите за животна средина, прописите за управување со отпад и прописите за проширена одговорност на производителот за управување со посебни текови на отпад, доколку со овој закон поинаку не е уредено.

**VIII. ПРЕКРШОЧНИ ОДРЕДБИ**

**Член 50**

**Прекршочни санкции од прва категорија**

(1) Глоба во износ од 50 до 250 евра во денарска противвредност за микро трговци, од 250 до 500 евра за мали трговци, од 500 до 800 евра за средни трговци и од 800 до 1.000 евра во денарска противвредност за големи трговци ќе му се изрече за прекршок на правно лице, доколку:

1. податоците од евиденцијата на квартална основа на бројот на продадените кеси не ги пријавува кај стручниот орган согласно член 10 став (5) од овој закон;
2. не обезбедува повратен прием на продажното, групното и транспортното пакување согласно член 20 овој закон;
3. не уплаќа паушален надоместок согласно член 22 став (2) од овој закон;
4. не ги информира на соодветен начин трговците и крајните корисници за битните својства на производот и неговото пакување во поглед на опасните и штетните материи и супстанции кои тие ги содржат и за начинот на постапување со отпад од пакување (член 24 став (1));
5. не поседува податоци за вид на материјал и количеството на тешки метали од кој е произведено пакувањето кое се пушта на пазар (член 24 став (2));
6. не организира кампањи за информирање и подигање на јавната свест согласно член 24 став (3) од овој закон;
7. не ги информира крајните корисници за негативните последици за животната средина од прекумерната потрошувачка на пластични кеси за носење на стоки (член 24 став (4));
8. не ги исполнува обврските за повратен прием на пакување согласно член 27 став (1) од овој закон;
9. не го предава собраниот отпад од пакување согласно член 27 став (3) од овој закон;
10. не овозможува превземање на собраниот отпад од пакување без надоместок (член 28 став (2));
11. не води евиденција за количините на преземениот отпад од пакување според вид и категорија и не ја прави достапна на надлежните инспекциски органи во секое време (член 29 став (1) и (2));
12. внесува и претставува неточни податоци во евиденцијата за количините на преземениот отпад од пакување (член 29 став (3));
13. не обезбедува потврда од производителот согласно член 29 став (4) од овој закон;
14. не го предава собраниот отпад од пакување на начин утврден во член 30 став (3) од овој закон;
15. отпадот од пакување не го собира, складира и предава во согласност со член 31 став (1) и (2) од овој закон;
16. не го означува јасно и видливо пакувањето кое е опфатено со системот за кауција, не организира повратен прием и не ги утврдува условите за пакувањето која е прифатлива за системот на кауцијата (член 33 став (3) од овој закон);
17. во определен рок кај стручниот орган не ги регистрира производите кои се вклучени во системот на кауцијата и износот на депозитот според единица на пакување (член 33 став (4) од овој закон);
18. не го известува стручниот орган во определн рок за намерата за прекинување на системот на кауцијата (член 33 став (7) од овој закон);
19. не го означи местото каде се врши повратен прием на пакувањето во рамки на системот на кауција (член 33 став (10) од овој закон);
20. не го враќа пакувањето во ситемот на кауцијата без измени согласно член 33 став (12) од овој закон, и
21. не го финансира целосниот систем на кауцијата кај трговецот за своето пакувањето вклучено во системот на кауција (член 33 став (13) од овој закон).
22. не го предадат отпадот од пакување на производителот, трговецот или на овластениот собирач кој е дел од колективен постапувач со отпад од пакување, и истиот го третираат несоодветно со запалување на отворено и слично.

(2) Глоба во износ до 300 евра во денарска противвредност ќе му се изрече на одговорното лице во правното лице за дејствијата од став (1) од овој член.

(3) Глоба во износ од 250 евра во денарска противвредност ќе му се изрече на физичкото лице за дејствијата од став (1) од овој член.

(4) На сторителот на прекршокот од овој член, прекршочниот орган, може да му изрече прекршочна санкција забрана за вршење на дејноста во трање од најмалку три дена до најмногу 30 дена.

(5) На одговорното лице од ставот (2) од овој член, надлежниот прекршочен орган може да му изрече прекршочна санкција забрана за вршење на должноста во траење од најмалку три дена до најмногу 30 дена.

(6) Надлежен орган за изрекување на прекршочни санкции од овој член е прекршочниот орган формиран согласно Законот за животната средина.

**Член 51**

**Прекршочни санкции од втора категорија**

(1) Глоба во износ од 500 до 1.000 евра во денарска противвредност за микро трговци, од 1.000 до 2.000 евра за мали трговци, од 2.000 до 3.000 евра за средни трговци и од 3.000 до 6 .000 евра во денарска противвредност за големи трговци ќе му се изрече за прекршок на правно лице, доколку:

1. пушта на пазар пластични кеси за носење на стоки спротивно на член 10 став (1), (2) и (3) од овој закон;
2. на местото на продажбата не води евиденција на квартална основа за бројот на продадени кеси и со вкупната сума добиена од надоместокот на продадените кеси не постапува согласно член 10 став (4) од овој закон;
3. произведува и/или пушта на пазар пакувања кои не ги исполнуваат барањата во однос на производството и составот на пакувањето (член 11);
4. произведува и/или пушта на пазар пакувања кои не се изработени согласно барањата од член 12 од овој закон;
5. произведува и/или пушта на пазар пакувања кои не се изработени согласно барањата во поглед на погодноста на пакувањето за преработка (член 13);
6. кон пратката на пакувањето кое го пушта на пазар не поседува податоци дека се исполнети барањата за концентрација на тешки метали (член 14 став (2));
7. не води контроли за присуството на тешки метали во пакувањата и не води евиденција и не доставува годишен извештај за постапувањето со тие пакувања до стручниот орган согласно член 14 став (4), (5) и (7) од овој закон;
8. произведува и/или пушта на пазар пакувања кои не се произведени согласно националните и европските стандарди за производство на пакување (член 15);
9. не го идентификува и означува пакувањето со соодветна ознака согласно член 16 од овој закон;
10. не води евиденција во пишана и електронска форма за видот и количината на пакувања пуштени на пазарот согласно член 19 став (1) од овој закон и не ги чува податоците на евиденцијата до определениот рок;
11. не изготви производствена спецификација со информации за тежината на пакувањето согласно член 19 став (3) од овој закон;
12. не води месечна и годишна евиденција за вкупното пакување кое го пуштил на пазар во согласност со член 19 став (4) од овој закон односно пријавува неточни податоци за количините на пакување пуштени на пазар;
13. не води евиденција за количините на отпад од пакување кој е примен назад, според категорија, во дадена година и за доказот за предадениот отпад од пакување на собирачи или рециклатори (член 19 став (5) од овој закон);
14. не ги утврдува годишните цели за собирање, рециклирање и преработка според категорија на отпад во килограми во определен рок (член 21 став (6) од овој закон)
15. не обезбедува финансирање на трошоците за активностите од член 22 став (1) од овој закон;
16. не обезбедува финансиска гаранција за спроведување на обврските за собирање, третман и преработка согласно член 23 од овој закон;
17. не обезбедува исполнување на обврските и целите на овој закон преку враќање, собирање и преработка на свој трошок согласно член 25 став (1) и (2) од овој закон;
18. не склучил договор за превземање на обврските за постапување со отпадот од пакување согласно член 25 став (3) од овој закон;
19. не се регистрира како мал производител, не води евиденција и не доставува извештаи согласно член 26 став (2) од овој закон;
20. намерно доставува неточни податоци при утврдување како мал производител (член 26 став (3));
21. не врши исплата на кауцијата кон трговците и /или крајните корисници во определен рок откако го прекинал системот на кауцијата (член 33 став (8) од овој закон);
22. не врши исплата на кауцијата на крајниот корисник сосгласно член 33 став (11) од овој закон;
23. намерно прикажува неточни податоци заради ослободување и поврат на надоместокот за спакувана стока (член 36 став (9) и (10)), и
24. надоместокот за управување со отпад од пакување не го пресметува и уплатува навремено и правилно и не ја одржува, чува уредена и точна евиденциајта за пресметаниот и уплатениот надемосток (член 36 став (1)).

(2) Глоба во износ до 300 до 500 евра во денарска противвредност ќе му се изрече на одговорното лице во правното лице за дејствијата од став (1) од овој член.

(3) Глоба во износ од 300 до 500 евра во денарска противвредност ќе му се изрече на физичкото лице за дејствијата од став (1) од овој член.

(4) На сторителот на прекршокот од овој член, надлежниот суд може да му изрече прекршочна санкција забрана за вршење на дејноста во трање од најмногу една година

(5) На одговорното лице од ставот (2) од овој член, надлежниот суд може да му изрече прекршочна санкција забрана за вршење на должноста во траење до најмногу една година.

(6) Надлежен орган за изрекување на прекршочни санкции од овој член е надлежниот суд.

**Член 52**

**Прекршочни санкции од трета категорија**

(1) Глоба во износ 6.000 од 8.000 евра во денарска противвредност за микро трговци, од 8.000-10.000 евра во денарска противвредност за мали трговци, од 10.000-15.000 евра во денарска противвредност за средни трговци и од 15.000-30.0000 евра во денарска противвредност за големи трговци ќе му се изрече за прекршок на правно лице, доколку:

1. произведува и/или пушта на пазар пакувања кои ги надминуваат дозволените граници на концентрација тешки метали од член 14 став (1) од овој закон;
2. не обезбедува реализација на национални цели за собирање, преработка и рециклирање согласно член 21 став (1) од овој закон, и
3. не плаќа надоместок за управување со отпадот од пакување во определен рок согласно член 35 став (1) и став (6) од овој закон.

(2) Глоба во износ од 700 до 1.000 евра во денарска противвредност ќе му се изрече на одговорното лице во правното лице за дејствијата од став (1) од овој член.

(3) Глоба во износ од 700 до 1.000 евра во денарска противвредност ќе му се изрече на физичкото лице за дејствијата од став (1) од овој член.

(4) На сторителот на прекршокот од овој член, надлежниот суд може да му се изрече прекршочна санкција забрана за вршење на дејноста во траeње од најмногу една години.

(5) На одговорното лице од ставот (3) од овој член, надлежниот суд може да му изрече прекршочна санкција забрана за вршење на должноста во траење до најмногу една години.

(6) Надлежен орган за изрекување на прекршочни санкции од овој член е надлежниот суд.

**Член 53**

**Опомена**

(1)   Доколку при вршењето на инспекцискиот надзор државниот инспектор за животна средина односно државниот пазарен инспектор утврди дека е сторена неправилност од член 50 став (1) точки 6 и 7 и член 51 став (2) точка 19 на овој закон за прв пат, со записник ќе ги констатира утврдените неправилности и со решение ќе изрече опомена и ќе определи рок во кој субјектот на инспекциски надзор е должен да ги отстрани неправилностите утврдени со записник.

(2)    Државниот инспекторат за животна средина води единствена евиденција за изречени опомени.

(3)    Формата и содржината на евиденцијата на изречените опомени ја утврдува Директорот на Државниот инспекторат за животна средина.

**Член 54**

**Постапка за порамнување и спогодување**

(1) За прекршоците утврдени во член 50 од овој закон, надлежните инспектори овластени со овој закон се должни на сторителот на прекршокот да му предложат постапка за порамнување со издавање на прекршочен платен налог пред да поднесат барање за прекршочна постапка.

(2) Кога сторителот на прекршокот е согласен за поведување на постапка за порамнување, надлежните инспектори во записникот забележуваат дека издаваат прекршочен платен налог.

(3) Кога прекршокот надлежните инспектори го утврдат лично или го утврдат со употреба на соодветни технички средства и направи се должни веднаш да издадат прекршочен платен налог кој го забележуваат во записникот за констатиран прекршок.

(4) Во случаите од ставот (2) од овој член, прекршочниот платен налог го потпишуваат надлежните инспектори и сторителот.

(5) Во случаите од ставот (3) од овој член, прекршочниот платен налог го потпишуваат надлежните инспектори, а може да го потпише и сторителот.

(6) По приемот и потпишувањето на прекршочниот платен налог, сторителот е должен да ја плати изречената глоба во рок од осум дена од денот на приемот на прекршочниот платен налог на сметката означена во правната поука.

(7) Во постапката за порамнување глобата во прекршочниот платен налог се изрекува во фиксен износ пропишан со закон, а ако глобата е пропишана во распон се изрекува минималниот пропишан износ за прекршокот.

(8) Сторителот кој ќе ја плати глобата во рокот од ставот (6) од овој член, ќе плати половина од изречената глоба, за кое право се поучува во правната поука од прекршочниот платен налог.

(9) Доколку глобата не се плати во рокот определен во прекршочниот платен налог, надлежните инспектори се должни да поднесат барање за поведување на прекршочна постапка пред Прекршочната комисија односно пред надлежениот суд.

(10) За прекршоците утврдени во член 51 и член 52 од овој закон, надлежните инспектори треба на сторителот на прекршокот да му предложат постапка за спогодување пред да поднесат барање за поведување на прекршочна постапка.

(11) Надлежниот инспектор составува записник во кој се констатира согласноста за спогодување на двете страни на кој се потпишува и сторителот на прекршокот и во рок од три дена од потпишувањето на записникот го доставува до Комисијата за спогодување.

(12)      Постапката на спогодување е итна и се води пред Комисија за спогодување  во рамките на органот за животна средина, независно од висината на предвидената глоба.

(13) Ако постапката на спогодување успее во рок од 30 дена од денот на започнување на постапката пред Комисијата за спогодување, се склучува спогодба со сторителот на прекршокот.

(14) Во случаите кога е постигната согласност за спогодувањето, глобата на сторителот може да биде намалена најмногу за една половина од максимум пропишаната фиксна глоба или половина од пропишаниот минимум кога глобата е пропишана во распон, и истата има сила на извршна исправа.

(15) Доколку сторителот не ја плати глобата во рокот утврден во спогодбата, истата се доставува до органот на управата надлежен за присилна наплата.

(16) Ако постапката за спогодување не успее, Комисијата за спогодување во рок од  три  дена од денот на завршување на постапката за спогодување го  известува надлежниот орган кој го  констатирал  прекршокот,  да поднесе  барање за поведување на прекршочна постапка пред надлежниот суд, и трошоците на постапката паѓаат на товар на сторителот.

(17) Постапките за порамнување и спогодување се водат согласно со одредбите од Законот за прекршоците.

(18) Надлежните инспектори се должни да водат евиденција за издадените прекршочни платни налози и за исходот на покренатите постапки.

(19) Во евиденцијата од ставот (18) од овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог кој му се издава и исходот на постапката.

(20) Личните податоци од ставот (19) од овој член се чуваат пет години од денот на внесување во евиденцијата.

(21) Министерот кој раководи со органот за животна средина ја пропишува формата и содржината на прекршочниот платен налог.

**Член 55**

**Водење на прекршочната постапка**

(1) Постапката пред прекршочната комисија се води согласно со одредбите на Законот за животната средина.

(2) Одмерувањето на висината на глобата за правно лице односно за физичко лице се врши согласно одредбите на Законот за прекршоци.

**IX. ПРЕОДНИ И ЗАВРШНИ ОДРЕДБИ**

**Член 56**

**Рокови за спроведување**

(1) Регистрацијата согласно член 17 и 18 од овој закон, производителите кои пуштат на пазарот во Република Северна Македонија спакувани стоки, се должни да ја направат најдоцна до 31 март 2021 година.

(2) Производителот евиденцијата од член 19 став (1) од овој закон, е должен да почне да ја води од 1 јануари 2021 година.

(3) Првиот годишен извештај од член 19 став (2) од овој закон за видот и количината на пакување што го пуштил на пазар во Република Северна Македонија, производителот е должен да го достави најдоцна до 31 март 2022 година за 2021 година.

(5) Одредбите од член 35 од овој закон ќе започнат да се применуваат од 1 јануари 2021 година.

**Член 57**

**Донесување на подзаконски прописи**

(1) Подзаконските прописи за извршување на овој закон ќе се донесат во рок од една година од денот на влегувањето во сила на овој закон.

(2) До денот на влегувањето во сила на подзаконските прописи од ставот (1) на овој член ќе се применуваат постојните подзаконски прописи.

**Член 58**

**Укинување на важноста**

Со денот на отпочнувањето на примената на овој закон престанува да важи Законот за управување со пакување и отпад од пакување (“Службен весник на Република Северна Македонија” број бр. 161/2009; 17/2011; 47/2011; 136/2011; 6/2012; 39/2012; 163/2013; 146/2015 и 39/2016)).

**Член 59**

**Влегување во сила**

(1) Овој закон влегува во сила во рок од осум дена од денот на објавувањето во „Службен Весник на Република Северна Македонија“.

(2) Одредбите од член 10 од овој закон ќе почнат да се применуваат од 1 септември 2021 година.

**I. ОБРАЗЛОЖЕНИЕ НА ПРЕДЛОГ НА ЗАКОНОТ**

Главната причина за пристапување кон усвојување на нов Законот за управување со пакување и отпад од пакување, е потребата за зајакнување и подобрување на системот за управување со отпад од пакување и понатамошно усогласување на националното законодавство со последните измени на Директивата на Европскиот парламент и на Советот од 20 Декември 1994 година за пакување и за отпад од пакување (94/62/EC).

Резултатите од спроведувањето на сегашниот закон покажаа слабости и тешкоти во постигнување на основните цели на законот, како и постигнување на националните цели за собирање и преработка на отпадот од пакување. Како слаби точки, меѓудругото беа воочени:

* недоволното регулирање на работата на колективните постапувачи со отпад од пакување, особено во делот на начинот на користење на средствата што ги плаќаат производителите кај колективните постапувачи за управувањето со отпадот од пакување за нивна сметка,
* недоволното вклучување на производителите, во колективните системи за управување со отпад од пакување односно неплаќање на надоместокот за отпад од пакување, и
* недостатокот на механизам за идентификација и регистрација на производителите кои пуштат на пазар во Република Северна Македонија спакувани производи од кои настанува отпад од пакување, што придонесуваше одредени производители воопшто да не бидат вклучени во системот за управување со пакување и отпад од пакување.

Оваа состојба наметна нов пристап во управувањето со пакување и отпад од пакување. Новиот пристап подразбира подетално уредување на воспоставувањето и работењето на колективните системи за постапување со отпад од пакување со посебен закон т.е со Законот за проширена одговорност на производителот во управување со посебните текови на отпад. Со новиот пристап, Законот за проширена одговорност на производителот во управување со посебните текови на отпад, освен колективните системи за управување со отпад од пакување ќе ги уредува и колективните и самостојните ситеми за постапување со другите видови на посебни текови на отпад, како што се: отпадни батерии и акумулатори, отадна електрична и електронска оперема и слично.

Покрај горенаведеното, новиот пристап налага да се воспоставува механизам за регистрација и идентификација на сите производители кои пуштат спакувани производи во државата, се со цел да се избегне можноста за обиколување на законските обврски и нарушување на конкуренцијата и пазарот. Дополнително, новиот пакет на законодавство на ЕУ во областа на управувањето со отпадот и воведувањето на концептот на циркуларна економија како задолжителен пристап во управувањето со отпадот, наметна потреба за доуредување на одредбите на сегашниот Законот за управување со отпад од плакување и отпад од пакување.

За постигнување на горенаведеното, се предлага нов Закон за управување со отпад од плакување и отпад од пакување, во кој предложените одредби и решенија се организирани во 9 поглавја како што следува:

Глава I : Општи одредби

Глава II: Барања за заштита на животната средина

Глава III: Обврски на производителите

Глава IV: Обврски на трговецот

Глава V: Обврски на другите засегнати страни

Глава VI: Обврски на државните органи

Глава VII: Надзор и надлежни органи

Глава VIII: Прекшочни одредби

Глава IX: Преодни и завршни одредби

Во рамки на **Глава I Општи одредби**, се дефинира предметот на уредување на овој предлог закон во **членот 1**.

Со **членот 2** се уредува супсидијарната примена на други закони во спроведувањето на одредени прашања од овој закон. Со овој член се утврдува:

* супсидијарна примена на прописите за управување со отпадот, во однос на прашањата кои се однесуваат на правилата за начинот на постапување со отпад од пакување кои не се посебно регулирани со овој закон,
* супсидијарна примена на прописите за животна средина во однос на прашањата во врска со пристап до информации кои се однесуваат на животната средина и учеството на јавноста во донесување на одлуки,
* супсидијарна примена на прописите за проширена одговорност на производителот за управување со посебните текови на отпад, за организирање на производителите во колективни системи за спроведување на принципот проширена одговорност на производителот за управување со пакување и отпад од пакување,
* супсидијарна примена на Законот за општата управна постапка за постапките утврдени со овој закон.

Целите на законот се утврдени во **членот 3** кои опфаќаат основните цели на предлог законот како и посебните целите согласно начелото на циркуларна економија.

**Членот 4** на предлог законот, ги определува начелата кои ќе се применуваат при управување со пакување и отпадот од пакување. Со овој член се определува дека освен начелата утврдени во прописите за животната средина, прописите за управување со отпадот и прописите за проширена одговорност на производителот за управување со посебните текови на отпад, ќе се применува и Начелото на одговорност на производителот и Начелото на процена на животниот циклус на производот.

Врз кои видови на пакувања ќе се применуваат одредбите на овој закон е дефинирано во **членот 5.** Со овој член се утврдува дека одредбите од овој закон се применуваат на сите видови на пакувањa кои се пуштат на пазар на територијата на Република Северна Македонија и на целиот отпад од пакување кој се создава во домаќинствата и од вршењето на индустриска, трговска, продажна, услужна, административна, како и друга дејност на територијата на Република Северна Македонија, без оглед на видот на материјалот на пакувањето и на отпадот од пакување. Воедно со овој член мерките, стандардите и целите утврдени со овој закон се утврдени како минимални барања, и доколку со друг закон се утврдени построги мерки и стандарди за заштита на животната средина, при управувањето со пакување и отпадот од пакување ќе се применуваат построгите мерки и стандарди со цел постигнување на целите за заштита на животната средина.

Дефинициите кои се значајни за примена на овој закон се дефинирани во **членот 6**, при што се уредува дека, соодветно ќе се применуваат и ордедени дефиници од Законот за управување со отпад и Законот за проширена одговорност на производителот за управување со посебните текови на отпад.

Критериумите за определување кој предмет е пакување во смисла на овој закон, се дефинирани во **членот 7**. Воедно за полесно утврдување и примена на критериумите за пакување, во ставот (2) од истиот член е предвиден правен основ за утврдување на Листа на илустративни примери на пакувања од страна на Министерот за животна средина и просторно планирање.

Со **членот 8** се предвидува дека пакувањето може да се пушти на пазар во територијата на Република Северна Македонија ако ги исполнува барањата утврдени со овој закон, кои се однесуваат на производството и составот на пакувањето, природата на пакувањето кое може повторно да се користи и преработи, погодноста на пакувањето за преработка и рециклирирање, нивото на концетрација на тешки метали, барањата утврдени во стандардите и барањата за идентификација и обележување на пакувањето.

Согласно **член 9,** за спречување на создавањето на отпад од пакување и минимизирање на штетните влијанија врз животната средина од отпадот од пакување, соодветно ќе се применуваат одредбите од Законот за управување со отпадот.

**Членот 10** од овој предлог закон, целосно го забранува пуштањето на пазар во Република Северна Македонија на многу лесните пластични кеси за носење на стоки, лесните пластични кеси за носење на стоки и оксо-разградливите пластиќни кеси за носење на стоки. Со исклучок од ова забрана, со плаќање на надоместок од страна на крајните корисници се дозволува да се пуштат на пазар само биоразградливи лесни пластични кеси кои се произведени согласно пропишаните стандарди за биоразградливост. Крајната цел на овој член е:

* целосно да се забрани користење на тие пластични кеси кои имаат негативен ефект врз животната средина;
* намалување на количините на биоразградливи кеси кои се користат во Република Северна Македонија, и
* потикнување на потрошувачите да користат кеси кои се за повеќекратна употреба, наместо пластични кеси кои се за еднократна употреба.

Во **Глава II** од предлог законот, се утврдуваат барањата кои треба да ги исполнува пакувањето пред да се пушти на пазар во Република Северна Македонија. Овие барања се за заштита на животната средина, и се во согласност Директивата на Европскиот парламент и на Советот од 20 Декември 1994 година за пакување и за отпад од пакување (94/62/EC). Во рамки на ова глава, се утврдени следните барања за заштита на животната средина:

* барања во однос на производството и составот на пакувањето (**член 11**),
* барања во поглед на природата на пакувањата кои се наменети за повторна употреба (**член 12**),
* барања во поглед на погодноста на пакувањето за преработка (**член 13**),
* барања во поглед на нивото на концентрација на тешки метали во пакувањето (**член 14**),
* барања за примена на стандардите при управување со пакување и отпад од пакување (**член 15**), и
* барања за идентификација и означување на пакувањето (**член 16**).

**Главата III** ги утврдува обврските на производителите кои пуштат пакувања во пазарот на Република Северна Македонија.

**Членот 17,** предвидува дека производителите кои пуштаат на пазар или увезуваат како крајни корисници, спакувани стоки во Република Северна Македонија, се обврзани да се регистрираат во Министерството за животна средина и просторно планирање. Начинот и постапката за регистрација се дефинирани во Законот за проширена одговорност на производителот за управување со посебните текови на отпад.

За производителите кои не се регистрирани во Република Северна Македонија, а кои пуштаат на пазар во Република Северна Македонија спакувани стоки преку комуникација од далечина (е-трговија), со **членот 18** се пропишува обврска истите да назначуваат овластен застапник, кој ќе ги исполнува нивните обврски во однос на овој закон.

Обврската за водење евиденција и известување е уредено со **членот 19** од овој предлог закон. Согласно овој член, производителот е должен да води евиденција за видот и количината на пакувања пуштени за прв пат на пазарот во Република Северна Македонија, во текот на една календарска година во пишана и електронска форма. Воедно, овој член пропишува обврска за производителите најдоцна до 31 март во тековната година, до Управата за животна средина при Министерството за животна средина и просторно планирање да достави годишен извештај за видот и количината на пакување што ги пуштил на пазар и количините на отпад од пакување кој е примен назад, во претходната календарска година.

Со **членот 20**, производителот се обврзува отпадот од групното и транспортното пакување непосредно по доставувањето на стоката или при наредното доставување, бесплатно да го прими назад, ако трговецот или крајниот корисник сака да го врати. За исполнување на ова обврска, тие производители кои имаат продажен простор поголем од 200 м2  се должни да уредат одделен простор и да обезбеди опрема за одделно собирање на отпадот од пакување.

**Членот 21** ги утврдува „Националните цели за постапување со отпад од пакување“. Овие цели ги вклучуваат националните цели за собирање, преработка и рециклирање на отпадот од пакување во Република Северна Македонија. Согласно овој член, производителот е должен да обезбеди реализација на националните цели од овој закон согласно неговиот удел во вкупната количина на пакувања што се пуштени на пазар во Република Северна Македонија во претходната година.

Обврските на производителот за финансирање на активностите за управување со пакување и отпад од пакување, се утврдени во **членот 22** од овој закон. Со овој член се пропишуваат кои активности производителот е должен да ги финансира. Овој член, истотака предвидува дека категоријата на производители утврдени како „Мали производители“, исполнувањето на ова обврската ја реализира со плаќање на надоместок во паушален износ од 6.000 МКД на годишно ниво. Според овој член трошоците за финансирање на активностите за управување со отпад од пакување, производителот не сме да ги прикажува одделно при продажбата на спакуваната стока, освен за пластичните кеси за транспорт на стоки.

**Членот 23** од овој закон пропишува обврска за производителот да обезбеди финансиска гаранција за спроведување на своите обврски кои произлегуваат од овој закон а кои се однесуваат на собирање, третман и преработка како и рециклирање на отпадот од пакување. Финансиската гаранција треба да се обезбедува за секоја календарска година, согласно Законот за проширена одговорност на производителот за управување со посебни текови на отпад.

**Членот 24** пропишува обврска за производителот на соодветен начин да ги информира трговците и крајните корисници за битните својства на производот и неговото пакување во поглед на опасните и штетните материи и супстанции кои тие ги содржат и за начинот на постапувањето со пакувањето кога ќе стане отпад од пакување.

Со **членот 26** се дефинираат главните обврски на производителот во однос на постапувањето со отпадот од пакување, начинот на исполнување на овие обврски како и обврската за склучување на договор за превземање на обврските за постапување со отпадот од пакување, со Колективен постапувач.

**Членот 27**, ги ослободува од обврската за враќање, собирање, преработка и рециклирање на отпадот од пакување тие производители кои пуштат на пазар мали количини на спакувани производи т.е „Малите производители“. Според овој член, ова категорија на производители секоја година најдоцна до 15 јануари, се должни да побараат од Управата за животна средина да се утврдат како мал производител за претходната година, доколку пуштил на пазарот количини на пакување помали или исти со тие утврдени во овој закон.

Во **Главата IV** се утврдуваат обврските на трговците во управувањето со пакување и отпад од пакување.

Со **членовите 27, 28 и 29** се уредува обврската на трговците за повратен прием на отпадот од пакување. Трговците се обврзани отпадот од групното и транспортното пакување непосредно по доставувањето на стоката или при наредното доставување, бесплатно да го примаат назад, доколку крајниот корисник сака да го врати. За исполнување на ова обврска, трговците кои имаат продажен простор поголем од 200 м2 се должни да уредат одделен простор и да обезбеди опрема за одделно собирање на отпадот од пакување.

Согласно овие одредби, производителот е должен без надоместок да го превзема отпадот од пакување кој е собран од трговецот, а и трговецот не може да бара надомест за преземање на отпадот од пакување од производителот.

За евиденција на собраниот отпад, трговците треба да водат евиденција за количините на преземениот отпад од пакување според вид и категорија, која треба да биде достапна на надлежните инспекциски органи.

Во **Главата V** се регулираат обврските на други засегнати страни во управувањето со пакување и отпад од пакување.

**Членот 30** од овој закон, им дава можност на правните и физичките лица кои со нивната дејност поседуваат отпад од пакување да се приклучат кон системот на колективен постапувач со отпад од пакување преку спроведување на мерки и активности кои се однесуваат на:

* обезбедување простор и соодветни контејнери за собирање на отпадот од пакување,
* поставување на известувања и информации за инфромирање на крајните корисници.

Согласно овој член, овие субјекти собраниот отпад од пакување треба да го предадат без да го модифицираат истиот, на овластен собирач или оператор за постапување со отпад кој претставува дел од колективен постапувач.

Со **членот 31**, крајните корисници отпадот од пакување треба да го собираат, складираат и предават на производителот, трговецот или овластениот собирач кој е дел од колективен постапувач за отпад од пакување како одделно собрана фракција на комуналниот отпад или го доставуваат отпадот од пакување во собирен центар или собирно место определено за таа намена.

**Членот 32**, ги пропишува обврските на Единиците на локалната самоуправа. Според предложеното законско решение, општините, општините во градот Скопје и град Скопје, се одговорни:

* да го организираат одделното собирање на отпадот од пакување од домаќинствата,
* да организираат нејзино собирање од страна на овластениот давател на услуги за собирање на комунален отпад, како одделна собрана фракција на комунален отпад,
* да определат и организираат собирни пунктови за одделно собирање на отпадот од пакување од домаќинствата во собирни центри или други времено определени места за таа намена на целото подрачје на општината, општината во градот Скопје и градот Скопје, каде крајните корисници ќе можат бесплатно да го оставаат отпадот од пакување од домаќинставата.
* да соработуваат со колективни постапувачи, согласно со овој закон и прописите за проширена одговорност на производителот за управување со посебни текови на отпад.

Заради поттикнување на враќањето и на собирањето на отпадот од пакување, со **членот 33** на производителите им се остава можност да воспостават систем на кауција. Според предложеното законско решение, износот на кауцијајата не смее да го надмине износот од 30% од продажната цена на спакуваната стока. При воспоставување на кауцијата, производителот треба најмалку 6 месеци пред отпочнувањето на системот на кауција, кауцијата да ја регистрира во Управата за животна средина.

Во **Главата VI** се урдедуваат обврските на државните органи како и одредени обврски на субјектите кои постапуваат со отпад од пакување.

Со **членот 34**, се обврзува Управата за животна средина при Министерството за животна средина, да воспоставува и води електронска база на податоци за пакувањето кое се пушта на пазар во Република Северна Македонија и за податоците за постапување со отпадот од пакување.

Со **членовите 35, 36, 37 и 38** се регулираат прашањата за надоместок за управување со отпад од пакување што производителите треба да го плаќаат врз основа на принципот „загадувачот плаќа“. Ова законско решение ги вклучува и обврските за водење на евиденција на пресметаниот и уплатен надоместок, начинот на плаќање на надоместокот, правото за враќање на уплатениот надоместок во случаи на извоз на спакуваните производи, како и правото за ослободувањето од плаќање на надоместок за одредени субјекти.

Средствата од надоместокот се утврдени како приход на Буџетот на Република Северна Македонија и ќе се користат за финансирање и спроведување на мерки и активности за управување со отпад утврдени со планските и стратешките документи од областа на отпадот, а кои се насочени кон постигнување на целите на овој закон на начин и постапка пропишана согласно со Законот за проширена одговорност на производителот во управувањето со посебните текови на отпад.

Со **членот 39** се овозможува, преку доброволно договарање помеѓу Министерството за животна средина и просторно планирање и/или Владата на Република Северна Македонија и економските оператори, да се постигнат пропишаните или повисоки цели од оние утврдени со овој закон, и да се стимулира воведување на сертифицирани системи за управување со животната средина.

**Главата VII** го уредува надзорот над примената на овој закон.

**Членот 40** ги пропишува органите и инспекциските служби кои се овластени да вршат надзор над спроведувањето на овој закон, и тоа:

* Министерството за животна средина и просторно планирање, за надзор над примената на овој закон и прописите донесени врз основа на овој закон;
* Државниот инспекторат за животна средина, за инспекцискиот надзор над примената на овој закон и на прописите донесени врз основа на овој закон;
* Управата за животна средина при Министерството за животна средина и просторно планирање, за надзор над извештаите подготвени и доставени согласно член 19 од овој закон;
* Овластените инспектори за животна средина на општините, општините на Градот Скопје и Градот Скопје, за инспекциски надзор над примената и спроведувањето на овој закон во поглед на обврските на трговците;
* Државниот пазарен инспекторат, за инспекцискиот надзор над примената и спроведувањето на овој закон во поглед на нивото на концентрација на тешки метали во пакувањето, означувањето на пакувањата, прометот со пластични кеси и информирањето на потрошувачите;
* Комуналните инспектори на општините, општините во Градот Скопје и градот Скопје, за инспекциски надзор над примената на правилата од овој закон во делот на оставање или предавање на отпадот од пакување како дел од комунален отпад и
* Управата за јавни приходи, за надзор на пресметаниот и уплатениот надоместок од страна на производителите, плаќање на надоместокот, ослободување од плаќање на надоместокот, како и pоковите за плаќање на надоместокот од страна на производителите.

**Членот 41** го уредува делокругот на надзор на државниот инспектор за животна средина, додека **членот 42** ги утврдува решенијата што тој може да ги донесе. Во **членот 43** се уредува делокругот на надзор на овластените инспектори за животна средина на општините, општините на Градот Скопје и Градот Скопје и комуналните инспектори на општините, општините на Градот Скопје и Градот Скопје, а во **членот 44** се утврдуваат решенијата што овие инспектори може да ги донесуваат.

Со **членот 45** се утврдува делокругот на надзор на даночните инспектори на Управата за јавни приходи а во **членот 46** се утврдуваат решенијата што даночните инспектори може да ги донесуваат.

Со **членот 47** се уредува делокругот на надзор на државните пазарни инспектори а во **членот 48** се утврдуваат решенијата што даночнит инспектори може да ги донесуваат.

Заради меѓусебната поврзаност со други прописи, со **членот 47** се уредува дека во инспекцискиот надзор можат да се применуваат и одредбите од Законот за инспекцискиот надзор, Законот за управување со отпадот, Законот за животната средина и Законот за проширена одговорност на производителот за управување со посебни текови на отпад, доколку со овој закон поинаку не е уредено.

**Главата VIII** ги уредува прекршочните одредби кои ќе се применуваат за спроведување на овој закон.

Со **членовите 50, 51 и 52** се пропишани три категории на прекшочни санции кои се разликуваат по тежината на прекршокот што го уредуваат и по висината на предвидената глоба. Во овие одредби се предвидени ефективни и пропорцинални прекршочни санкции, за правни и физички лица доколку ги прекршуваат одредбите од овој закон.

Со **членот 53** досегашната постапка за едукација за сторителите на прекршоците, се заменува со опомена која со решение ќе ја изрекуваат надлежните инспектори за лесни неправилности.

Со **членот 54** се утврдуваат за кои прекршоци, на сторителот може да му се предложи постапка за порамнување односно постапка за посредување. Воедно во овој член детално се пропишува постапката за посредување и порамнување која надлежниот инспектор треба да ја следи, која е усогласена со Законот за прекршоците.

Согласно **член 55** прекршочната постапка пред Прекршочната комисија се води согласно одредбите на Законот за животната средина, а одмерувањето на висината на глобата за правно лице односно за физичко лице се врши согласно одредбите на Законот за прекршоци.

Во **Главата IX** се уредени прашањата за влегување на сила на овој закон како и преодните одредби. Во овој поглед **членот 56** ги пропишува роковите за спроведување на одредени обврски од законот, **членот 57** го утврдува рокот за донесување на подзаконските акти и дава можност до донесувањето на подзаконските акти, да се применуваат постојните подзаконски акти.

Со **членот 58** се укинува важноста на досегашниот закон, со денот на отпочнувањето на примена на овој закон.

Согласно **член 59,** овој закон влегува во сила во рок од осум дена од денот на објавувањето во „Службен Весник на Република Северна Македонија“ а ќе почне да се применува од 1 јули 2020 година. Одложена примена до 1 јануари 2021 година ќе имаат одредбите од член 10 од овој закон, а кои се однесуваат на пластичните кеси.

**II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Предложените решенија во овој предлог закон, меѓусебно се поврзани и се надополнуваат. Истотака, предложените решенија во овој предлог закон, се директно поврзани со решенијата што се дадени во Законот за управување со отпадот и Законот за проширена одговорност на производителот за управување со посебни текови на отпад, при што овој предлог закон ги следи воспоставените правила со споменатите закони. Како такви, овој предлог закон и споменатите закони заедно преставуваат една целина на системот за управување со отпад од пакување. Истиот не може да се применува ако истовремено не се следат и одредбите од Законот за управување со отпад и Законот за проширена одговорност на производителот за управување со посебни текови на отпад.

**III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Република Северна Македонија како земја кандидат за влез во ЕУ потребно е да го усогласи своето законодавство со она на ЕУ, како и да обезбеди примена на истото преку постигнување на целите и стандардите утвдени во исотото. Управувањето со отпад од пакување на ниво на ЕУ е засновано на начелото на одговорност на производителот, што треба да се постигнува со донесувањето на овој закон. Во таа насока, во предлог законот се транспонираат одредбите од Директивата на Европскиот парламент и на Советот од 20 Декември 1994 година за пакување и за отпад од пакување (94/62/EC). Воедно, со овој предлог закон се воспоставува правна рамка која ќе овозможува понатамошно транспонирање на законодавството на ЕУ од ова област, во подзаконските акти предвидени да се донесат врз основа на овој закон.

Со донесувањето и спроведувањето на овој закон, истотака ќе се придонесе кон подобрување на животната средина, заштита на здравјето на луѓето, како и кон искористување на економскиот потенцијал што го има отпадот од пакување со тоа што ќе се придонесува кон зачувување на природни ресурси.

Воедно, со предложените решенија во предлог законот ќе се потврдува и зајакнува веќе воспоставениот систем за управување со отпад од пакување. При што со усвојувањењето на овој закон и Законот за проширена одговорност на производителот за управување со посебни текови на отпад, подетално ќе се уредува воспоставувањето и работењето на Колективните постапувачи со отпад од пакување, како главни чинители во системот за управување со пакување и отпад од пакување.

1. Во овој закон се транспонираат одредбите од Директивата на Европскиот парламент и на Советот од 20 Декември 1994 година за пакување и за отпад од пакување (94/62/EC) како и измените и дополнувањата на ова Директива [↑](#footnote-ref-1)